title: Sami Ruusukallio

text: Sami-Kalle Ruusukallio (s. 25. joulukuuta 1963) on suomalainen muusikko, joka tunnetaan parhaiten Eppu Normaalin nykyisenä basistina.


title: Sami Ruusukallio

text: Ruusukallio vaikutti useissa lyhytikäisissä yhtyeprojekteissa, kunnes liittyi vuonna 1989 tyttöbändi Ilonan riveihin "Ilotulitus" -albumin ajaksi. Ruusukallio liittyi Eppu Normaaliin vuonna 1989 korvaten yhtyeestä lähteneen Mikko Nevalaisen, ja hän on Eppu Normaalin historian pitkäaikaisin bassokitaristi. Hän toimii myös yhtyeen taustalaulajana, laulaen Eppu Normaalin kitaristi Mikko "Pantse" Syrjän kanssa tavallisesti korkeampia melodioita kuin yhtyeen päälaulaja Martti Syrjä. Hän on myös nuotittanut Eppu Normaalin kappaleita, ja ne on julkaistu "Repullinen nuotteja" ja "Repullinen nuotteja 2" -nuottikirjojen muodossa vuosina 1998 ja 2005.


title: Sami Ruusukallio

text: Eppu Normaalin ohella Ruusukallio on tehnyt yhteistyötä myös monien eri suomalaisten muusikkojen kanssa. Hän on esimerkiksi vieraillut taustalaulajana Pate Mustajärven, Anssi Tikanmäen, Toni Lähteenmäen ja Aki Karuvehan albumeilla. Lisäksi hän toimi bassokitaristina Popedan vuoden 1995 studioalbumilla "Live at the BBC", ja vieraillut myös Popedan kitaristi Costello Hautamäen sooloalbumilla "A Little Bit Crazy" (1988). Vuonna 1992 hän liittyi Dave Lindholmin alun perin yhden vuoden mittaiseksi ideoimaan Screaming Thunders -yhtyeprojektiin yhdessä Eppu Normaalin kitaristi Juha Torvisen ja rumpali Aku Syrjän kanssa, mutta Daven ja laulaja Joe Vestichin lähdettyä kolmikko jatkoi keikkailua yhtyeen nimen alla uuden laulajansa, Sami Hintsasen kanssa. Screaming Thunders esiintyy edelleen, tosin hyvin harvoin.


title: Akun tehdas

text: Akun tehdas voi tarkoittaa seuraavia asioita:


title: Riitta Hanhi

text: Riitta Hanhi () on hahmo Disneyn eläinmaailmassa. Hän on uuttera ja yritteliäs liikenainen, ja samalla Roope Ankkaan rakastunut vanhapiika. Italialaisen Romano Scarpan vuonna 1960 luoma Riitta on uransa aikana vaihdellut Roopea jahtaavasta kiusankappaleesta hauskaksi ja itsenäiseksi sankarittareksi.


title: Riitta Hanhi

text: Riitta ilmestyi Roopen elämään virallisesti tarinassa "Zio Paperone e l'multino Balabu" penäämään Roopelta syntymäpäivälahjaa. Riitan rooli oli silloin vielä varsin epäselvä, mutta sarjassa annettiin ymmärtää, että hän oli Roopen vanha tuttu. Suomessa tämä sarja julkaistiin Aku Ankan taskukirjassa numero 79 (nimellä "Viimeinen kulu-kulu"). Ensimmäinen suomeksi julkaistu sarjakuva Riitasta oli Aku Ankan taskukirjan numerossa 8 julkaistu "Venetsian leipuri". Riitta-tarinoita on myöhemmin julkaistu suomeksi myös Aku Ankka -lehdessä.


title: Riitta Hanhi

text: Uudemmissa tarinoissa Riitasta on tullut räväkkä ja kovaotteinen liikenainen, joka yrittää kiristää Roopea kanssaan avioon keinolla millä hyvänsä. Roope sanoo usein Riitalle, ettei tunteilu sovi hänen kaltaiselleen liikemiehelle. Joissakin tarinoissa käy kuitenkin ilmi, että syvällä sisimmissään Roope kyllä pitää Riitasta. Tämä kaksikko on kisannut milloin villamarkkinoiden, milloin täytekakkuteollisuuden hallinnasta. Ajan myötä Riitta on rauhoittunut jopa siinä määrin, että Roopekin on lakannut puhumasta ”Hullu-Riitasta”. Hänestä on tullut ideoita pursuava yksityisyrittäjä, ja vaikka Roope yhä toisinaan saa hätistellä ankkaneitoa kimpustaan, nähdään Riitan rinnalla useimmiten tämän uskollinen ystävä ja liikekumppani Kuuno Kaakkuri. Riitta tunnetaan joissain vanhoissa sarjakuvissa myös nimellä Maisa Hanhi.


title: AZ Alkmaar

text: AZ Alkmaar on jalkapalloseura Alkmaarista, Alankomaista. Seura perustettiin vuonna 1967 nimellä "AZ'67", kun Alkmaar '54 ja FC Zaanstreek yhdistyivät. AZ Alkmaar pelaa Alankomaiden korkeimmalla sarjatasolla Eredivisiessä.


title: AZ Alkmaar

text: Seura oli 1970–1980-luvuilla Cees ja Klaas Molenaar -nimisten liikemiesveljesten omistuksessa, ja vuonna 1981 se saavutti ennenkokematonta menestystä voittamalla Alankomaiden mestaruuden ja selviytymällä UEFA Cupin loppuotteluun. Kun Molenaarit jättivät seuran, kääntyi menestyskulku huonompaan suuntaan, ja vuonna 1988 AZ putosi alemmalle sarjatasolle.


title: AZ Alkmaar

text: 1990-luvun loppupuolella liikemies Dirk Scheringa ryhtyi panostamaan seuraan, joka vuonna 1998 nousi takaisin korkeimmalle sarjatasolle. Co Adriaansen valmentamana kaudella 2004–2005 AZ pelasi jälleen UEFA Cupia ja selviytyi välieriin. Joukkue myös sijoittui Hollannin liigan sarjataulukossa kolmannelle sijalle, mikä tarkoitti jälleen pääsyä UEFA Cupiin.


title: AZ Alkmaar

text: Kaudella 2006–2007 AZ oli tiukasti mukana maansa mestaruustaistelussa ja viimeisellä kierroksella sille olisi mestaruuteen riittänyt voitto pikkuseura Excelsiorista. Se kuitenkin koki yllättävän 3–2-tappion ja näin sekä PSV että Ajax menivät ohi.


title: AZ Alkmaar

text: Kauden 2008–2009 päätteeksi AZ Alkmaar juhli historiansa toista Alankomaiden mestaruutta. Mestaruus varmistui jo kolme kierrosta ennen sarjan päätöstä ainoan uhkaajan Amsterdam Ajaxin hävittyä ottelunsa PSV Eindhovenille.


title: Mikko

text: Mikko on suomalainen miehen etunimi. Nimi on suomalainen muunnos heprealaisesta nimestä Miikael, Mikael, joka mainitaan Raamatussa myös arkkienkelin nimenä. Mikkelin kaupunki on saanut nimensä arkkienkeli Mikaelista.


title: Mikko

text: Mikko on ollut almanakassa vuodesta 1890. Mikon nimipäivä on 29. syyskuuta, joka on myös arkkienkeli Mikaelin kunniaksi vietetyn kirkollisen juhlapäivän, mikkelinpäivän alkuperäinen päivämäärä. Suomessa ja Ruotsissa mikkelinpäivä on kuitenkin vuodesta 1774 ollut aina sunnuntai.


title: Mikko

text: Syyskuuhun 2017 mennessä nimi Mikko on Suomessa annettu 56 809 miehelle ja alle 15 naiselle.


title: Kartli

text: Kartli () on historiallinen alue Georgian keski- ja itäosissa. Sen läpi virtaa Mtkvari-joki, jonka varrella maan pääkaupunki Tbilisi sijaitsee. Antiikin kirjoittajat tunsivat Kartlin nimellä Iberia, ja sillä oli keskeinen rooli georgialaisten poliittisessa ja etnisessä yhtenäistymisessä keskiajalla. Kartlilla ei ole tarkasti määriteltyjä rajoja, ja ne ovatkin vaihdelleet rajusti alueen historian aikana. Kun Georgian kuningaskunta jakautui pienempiin osiin 1400-luvulla, Kartlista tuli oma kuningaskuntansa, jonka pääkaupunkina toimi Tbilisi. Nykyisin Kartli on jaettu useaan hallinnolliseen alueeseen.


title: Kartli

text:
Kartlin historiallisella alueella elävät georgialaiset tunnetaan nimellä "kartleli" () ja he muodostavat yhden suurimmista georgialaisista alaheimoista. Valtaosa heistä on ortodoksikristittyjä ja puhuu murretta, joka on muodostanut pohjan nykyiselle georgian kirjakielelle.
Nimi "Kartli" esiintyy ensimmäisen kerran kirjoitettuna 400-luvun tekstissä "Tsamebaj tsmidisa Šušanikisi dedoplisaj" (), joka on vanhin säilynyt georgiankielinen teos. Keskiaikaisen kronikan "Kartlis tskhovreba" mukaan Kartli on saanut nimensä georgialaisten myyttiseltä kantaisältä Kartlosilta, joka rakensi kaupungin Mtkvarin varrelle; sitä kutsuttiin nimellä Kartli (luultavasti myöhempi Armazi), ja nimi yleistyi myöhemmin tarkoittamaan koko Kartlosin ja hänen jälkeläistensä hallitsemaa maata. Kartlos vaikuttaa olevan keskiajan keksintö, ja teoria hänestä Kartlin perustajana ei ole vakuuttava. Keskiaikainen kronikoitsija käyttää hänen nimestään luonteenomaisesti muotoa, jossa on kreikan nominatiivisuffiksi –ος ("os"), ja yrittää siten Georgia State Universityn Stephen Rappin mukaan "tuoda kertomukseen mielikuvan antiikista".


title: Kartli

text: Professori Giorgi Melikišvili on liittänyt Kartli-nimen sanaan "karta" (), jota käytetään mingrelin kielessä (georgian lähisukulaiskieli) ja joissakin länsigeorgialaisissa murteissa. Se tarkoittaa "karja-aitausta" tai "aidattua paikkaa". Juuri "kar" esiintyy lukuisissa paikannimissä ympäri Georgiaa, ja Melikišvilin näkemyksen mukaan sen merkitys on samanlainen kuin vastaavalla indoeurooppalaisella kantasanalla; vertaa germaaninen "gardaz" ("aidattu alue", "piha"), liettuan "gardas" ("aidattu paikka", "aita", "karja-aitaus"), muinaiskirkkoslaavin "gradu" ("puutarha", myös "kaupunki") ja heetin "gurtas" ("linnoitus"). Nimeä on yritetty liittää myös antiikin lähteiden khaldoi- ja gorduene-kansojen nimiin.


title: Kartli

text: Kartlin ja sen kansan muodostumista ei tunneta hyvin. Ratkaiseva rooli prosessissa oli useilla muinaisilla, pääosin anatolialaisilla heimoilla, jotka siirtyivät nykyisen Georgian alueelle ja sulautuivat paikallisiin asukkaisiin. Tapahtumat saattavat heijastua kertomukseen Arian-Kartlista, keskiaikaisen kronikan "Moktsevaj Kartlisaj" mainitsemasta puolilegendaarisesta maasta, josta georgialaisten väitettiin alun perin olevan kotoisin.


title: Kartli

text: 200-luvulla eaa. Kartli ja sen alkuperäinen pääkaupunki Mtskheta (jonka seuraajaksi Tbilisi nousi 400-luvulla) muodostivat ytimen, jonka ympärille muinainen georgialainen kuningaskunta kehittyi. Kreikkalais-roomalainen maailma tunsi valtion nimellä Iberia. Kartlin asema maan keskeisenä etnisenä ja poliittisena alueena kasvoi edelleen, kun se kääntyi kristinuskoon 300-luvulla, ja se muodosti myöhemmin pohjan Georgian yhdistymiselle keskiajalla. Kartli sijaitsi Bysantin ja Persian kulttuuripiirien välissä, ja sinne kehittyi eloisa kristitty kulttuuri; Kartli oli ainoa kartvelilainen alue, jolla oli oma kirjakielensä. Kun arabit ottivat hallintaansa Tbilisin 700-luvulla, alueen poliittinen keskus siirtyi lounaaseen päin, mutta ajan georgialaiset oppineet antoivat Kartlille laajemman merkityksen, jossa se tarkoitti kaikkia niitä keskiaikaisen Georgian maita, joita sitoivat yhteen uskonto, kulttuuri ja kieli. Eräässä keskiajan Georgian kirjallisuuden useimmin lainatuista katkelmista 800-luvun kirjoittaja Giorgi Mertšule toteaa: "Ja Kartli koostuu siitä laajasta maasta, jonka alueella liturgia ja kaikki rukoukset lausutaan georgian kielellä. Mutta [vain] "Kyrie eleison" lausutaan kreikaksi, [fraasi] joka tarkoittaa georgiaksi "Herra armahda" tai "Herra ole meille armollinen".


title: Kartli

text: Kun useat georgialaiset valtiomuodostelmat yhdistyivät Georgian kuningaskunnaksi 1000-luvun alussa, nimet "Kartli" ja "Kartveli" muodostivat pohjan nimelle "Sakartvelo", jota georgialaiset alkoivat käyttää omasta maastaan. Georgialainen sirkumfiksi "sa"-X-"o" on tavallinen maantieteellinen ilmaisu, joka tarkoittaa "aluetta jossa X asuu", missä X on esimerkiksi etnisen ryhmän nimi.


title: Kartli

text: Keskiajalla Kartli jaettiin perinteisesti suunnilleen Mtkvaria pitkin kolmeen pääalueeseen:


title: Kartli

text: Suurin osa näistä maista kuuluu nykyään Georgian Šida Kartlin (pääkaupunkina Gori) ja Kvemo Kartlin (pääkaupunkina Rustavi) hallintoalueisiin ("mkhare"), mutta myös Samtskhe-Džavakhetiin (pääkaupunkina Akhaltsikhe) ja Mtskheta-Mtianetiin (pääkaupunkina Mtskheta). Huomattava osa Zemo Kartlista kuuluu nykyisin Turkkiin.


title: Eddie Jordan

text: Edmund "Eddie" Jordan (s. 30. maaliskuuta 1948 Dublin, Irlanti) on irlantilainen, vuonna 1991 perustetun Jordan Grand Prix -nimisen Formula 1 -tallin perustaja ja entinen omistaja.


title: Eddie Jordan

text: Nuoruudessaan Jordan harkitsi papin uraa ja opiskeli hammaslääketiedettä, kunnes vaihtoi pankkialalle. Jordan tutustui moottoriurheiluun Jerseyn saarella työskennellessään. Hän kilpaili itse, kunnes perusti oman tallin. Aluksi Jordan toimi F3000-sarjassa, ja vuonna 1989 Jean Alesi voitti Jordan-tallin autolla sarjan mestaruuden. Formula 1 -sarjaan talli siirtyi vuonna 1991 ja se kilpaili sarjassa aina vuoteen 2005 asti, jolloin talli myytiin venäläisille sijoittajille. Vuonna 2006 uusi talli toimi nimellä MF1 Racing, ja vuonna 2007 omistajien jälleen vaihduttua nimellä Spyker.


title: Eddie Jordan

text: Jordan-tallissa ajoi aikanaan monia menestyneitä kuljettajia, näiden joukossa muun muassa Michael Schumacher, Ralf Schumacher, Damon Hill, Heinz-Harald Frentzen, Eddie Irvine, Rubens Barrichello, Tiago Monteiro, Giancarlo Fisichella, Jean Alesi ja Jarno Trulli.


title: Eddie Jordan

text: Jordan-tallin parhaiksi saavutuksiksi Formula 1-luokassa jäivät 4 GP-voittoa. Näistä kaksi tuli Heinz-Harald Frentzenin ajamana. Kaksi muuta GP-voittoa ottivat Giancarlo Fisichella ja Damon Hill, yhden kummatkin. Paalupaikkoja Jordan-tallille kertyi kaksi, joista toisen ajoi Heinz-Harald Frentzen, ja toisen Rubens Barrichello. Jordan-tallin viimeisimmäksi palkintopallisijaksi jäi Tiago Monteiron tallille ajama kolmas sija Yhdysvaltain osakilpailussa kaudella 2005.


title: Samuli

text: Samuli on suomalainen miehen etunimi. Se on kansanomainen muoto heprealaisperäisestä Samuel-nimestä, jonka muunnoksia ovat myös Sami, Samu ja Sampsa. Samulin nimipäivä on suomalaisessa kalenterissa 20. elokuuta.


title: Samuli

text: Väestörekisterikeskuksen mukaan nimi Samuli on annettu 1900-luvun alusta elokuuhun 2018 mennessä 27 370 henkilölle.


title: Kaliumhydroksidi

text: Kaliumhydroksidin (KOH) vesiliuos on vahva emäs, koska liuetessaan veteen suola hajoaa kalium ja hydroksidi-ioneiksi. OH aiheuttaa emäksisyyden liuokseen.


title: Kaliumhydroksidi

text: Kaliumhydroksidia tuotetaan teollisesti kaliumkloridista elektrolysoimalla. Toinen tapa tuottaa yhdistettä hieman pienempiä määriä on kalsiumhydroksidin ja kaliumkarbonaatin välinen reaktio.


title: Kaliumhydroksidi

text: Elintarvikkeiden lisäaineiden koodauksessa kaliumhydroksidin E-koodi on E 525 ja sitä käytetään happamuuden säätöön. Kemianteollisuudessa kaliumhydroksidi on keskeinen kemikaali ja sitä käytetään muun muassa valmistettaessa muita kaliumyhdisteitä, saippuaa, tekstiiliteollisuudessa, metallurgiassa ja laboratoriokemikaalina.


title: Jelgava

text: Jelgava (, , ) on kaupunki Keski-Latviassa Lielupe-joen varrella noin 45 km lounaaseen Riiasta. Sen asukasluku oli vuoden 2011 väestönlaskennassa 59 511 ja se on Zemgalen suurin kaupunki. Se oli (nimellä Mitau) Kuurinmaan herttuakunnan ja kuvernementin entinen pääkaupunki.


title: Jelgava

text: Nimen Jelgava uskotaan tulevan liivin kielen sanasta "jelgab", joka tarkoittaa matalaa paikkaa.


title: Jelgava

text: Ensimmäinen kirjallinen maininta paikasta on peräisin vuodelta 1265, mutta kaupunki perustettiin virallisesti vasta vuonna 1573.


title: Jelgava

text: Jelgavasta tuli Kuurinmaan ja Semgallian yhdistyneen herttuakunnan pääkaupunki vuonna 1578. 1596 Kuurinmaan herttuakunta jaettiin kahteen hallinnolliseen alueeseen, ja Jelgavasta tuli herttua Friedrich Kettlerin asuinpaikka. Jelgavasta tuli uudelleen yhdistyneen herttuakunnan pääkaupunki vuonna 1617.


title: Jelgava

text: Toiseksi viimeinen Kuurinmaan herttua Ernst Johann von Biron kehitti Jelgavan kulttuurielämää merkittävästi. Hän avasi kaupungin ensimmäisen julkisen kirjaston. 1775 Biron perusti Academia Petrinan. Herttua kehitti myös teatterielämää kaupungissa.


title: Jelgava

text: Jelgavan merkittävämpiä nähtävyyksiä on barokkityylinen Jelgavan Palatsi (1738–1740, 1762–1772). Palatsin rakennutti arkkitehti Francesco Bartolomeo Rastrelli. Sen rakentaminen alkoi 1738 Liivinmaan ritarikunnan linnan paikalle. Palatsi toimi aiemmin Kuurinmaan herttuan talviasuntona. Ranskan vallankumousta paennut kuningas Ludvig XVIII asettui asumaan Jelgavan palatsiin vuosiksi 1798–1807. Nykyään palatsissa toimii maatalouskorkeakoulu sekä museo. Jelgava tuhoutui pahoin toisessa maailmansodassa.


title: Pantterintaljainen

text: Pantterintaljainen tai Mies pantterintaljassa () ჯიქი ვეფხვი on Šota Rustavelin kirjoittama Georgian kansalliseepos. Teoksen kuningatar Tamarille omistetusta esipuheesta on päätelty, että se on kirjoitettu 1180-luvun ja 1200-luvun ensimmäisen vuosikymmenen välillä.


title: Pantterintaljainen

text: Mitä käännökseen tulee, georgian "ვეფხვი" (verpkhi) tarkoittaa tiikeriä eikä pantteria tai lumileopardia, ja näin myös useimmissa teoksen käännöksissä, joskaan ei englannissa.


title: Pantterintaljainen

text: Teos koostuu käsikirjoituksesta riippuen 1550–1700 säkeistöstä useassa kymmenessä kappaleessa. Erityisesti teoksen loppuosaa on pidetty jälkeenpäin tuotettuna ja arviot sen alkuperäisestä koosta vaihtelevat 1500 säkeistöstä 1550:een. Pantterintaljaisen tapahtumat keskittyvät kahden rakastavaisen parin, arabialaisten prinsessa Tinatinin ja prinssi Avtandilin sekä intialaisten prinsessa Nestan Daredžanin ja prinssi Tarielin, ympärille. Molemmat parit pääsevät naimisiin vasta miesten tekemien urotekojen jälkeen: Avtandilin täytyy löytää Tariel ja Tarielin täytyy löytää ja vapauttaa Nestan Daredžan. Sankariteot onnistuvat persialaisen prinssi Pridonin avulla. Eepoksen alkuperäistä käsikirjoitusta ei ole säilynyt. Tähän on useita syitä: Georgiaan kohdistuneiden ulkopuolisten hyökkäysten aiheuttaman tuhon lisäksi teosta on vainonnut papisto sen suhteellisen maallisen luonteen takia. Vanhin säilynyt todiste eepoksen olemassaolosta ovat kaksi 1400-luvulla kirkon seinälle kirjoitettua riviä.


title: Pantterintaljainen

text: Teoksen alkuperästä on kirjallisuudessa esitetty perinteisesti kolme erilaista teoriaa. Ensimmäisen mukaan Rustaveli loi teoksen alusta loppuun itse kuningatar Tamarin ylistykseksi. Toisen mukaan Rustaveli olisi perustanut Pantterintaljaisen jo olemassa olevaan kansanrunouteen. Kolmannen selityksen teoksensa alkuperälle antaa Rustaveli itse, väittäessään sen 16. säkeistössä:


title: Pantterintaljainen

text: Sen sijaan, että tarina olisi suoraan käännetty persiasta, säkeistö osoittaa ennemminkin persiankielisen kirjallisuuden suuren vaikutuksen teokseen. 1100-luvulla georgiaksi käännetty "Visramiani", Ferdowsin klassikko "Shāhnāmeh" sekä "Leila ja Majnun" ovat yhdessä luoneet perustan Rustavelin eepokselle. Lisäksi suuri määrä yhtäläisyyksiä on löydettävissä aikaisempaan georgialaiseen eepokseen, "Amirandaredžanianiin". Rustavelin merkittävänä vaikuttimena on pidetty Platonia, ja teoksessa näkyykin uusplatonilaisia elementtejä. Näiden on vuorostaan esitetty olevan peräisin Pseudo-Dionysios Areopagitalta, jota Rustaveli lainaakin eepoksessaan.


title: Pantterintaljainen

text: Eepos on kirjoitettu kevyen musikaalisella "šairiksi" kutsutulla runomitalla. Jokainen säe koostuu kahdesta kahdeksantavuisesta osasta, jotka erottuvat toisistaan välillä. Säkeet muodostavat vuorostaan neljän säkeen ryhmiä, "nelisäkeistöjä". Kieltä leimaavat metaforat ja aforismit.


title: Pantterintaljainen

text: Eepokseen heijastuu vahvasti Georgian sijainti kulttuurien ja kauppareittien yhtymäkohdassa. Rustavelin aikaan maa oli kuulunut jo lähes tuhannen vuoden ajan kristittyyn maailmaan, mutta se sijaitsi voimistuvan, kukoistuskauttaan elävän islamilaisen kulttuurin reunalla. Tarinan hahmotkin edustavat eri kulttuureja ja perinteitä eläen kuitenkin suvaitsevassa yhteisymmärryksessä. Vaikka Pantterintaljainen on kirjoitettu keskiajalla ja siinä on runsaasti yhtymäkohtia eurooppalaiseen ritariromantiikkaan, se enteilee kuitenkin renessanssia humanistisuudessaan ja vapaamielisyydessään. Rustavelilla ei kuitenkaan ole varsinaista järjestelmällistä, humanistista maailmankuvaa, joten hänen kutsumisensa humanistiksi tai renessanssin edustajaksi on ennenaikaista.


title: Pantterintaljainen

text: Rustaveli nostaa eepoksensa keskeisiksi teemoiksi henkilökohtaisen vapauden, puhtaan rakkauden ja oikeudenmukaisuuden. Tarinan hahmot ovat puhdassydämisiä, rohkeita taistelijoita oikeuden ja onnellisuuden puolesta. Perussävyltään eepos on optimistinen. Vaikka Rustavelin isänmaallinen, poliittinen näkemys vahvasta, valaistuneen itsevaltiaan ohjaamasta keskusvaltiosta onkin teoksessa vahvasti läsnä, se ei kuitenkaan ole kansallisuuteensa rajoittunut vaan sen sanoma on yleisinhimillinen. Lisäksi Pantterintaljaisessa on nähtävissä ajatus miehen ja naisen välisestä älyllisestä ja moraalisesta tasa-arvosta.


title: Pantterintaljainen

text: Koska teoksesta puuttuu esimerkiksi käsitys kolminaisuudesta, jotkut tutkijat ovat epäilleet Rustavelin maailmankuvan kristittyä alkuperää ja hylänneet Areopagitan vaikutuksen teokseen – tästä huolimatta teos on kirjoitettu kristityssä ympäristössä ja kristillisestä maailmankuvasta. Tässä mielessä sitä voi verrata esimerkiksi Wolfram von Eschenbachin "Parsifaliin". Rustavelin motiiveja on kuitenkin vaikea tulkita: teoksen sävy vaihtelee äärimmäisestä ihanteellisuudesta epäilyyn, ja näennäisestä kristinuskosta huolimatta tarinan sankarit vannovat valansa käyttäen vanhoja zarathustralaisia tai esikristillisiä kaavoja.


title: Pantterintaljainen

text: Eepoksella on ollut merkittävä vaikutus georgian kielen kehitykseen. Ensimmäinen painettu versio "Pantterintaljaisesta" ilmestyi vuonna 1712 kuningas Vakhtang VI:n hallituskaudella. Kuningas yritti palauttaa teosta alkuperäiseen asuunsa ja kirjoitti siihen kommentaarin. Georgiaksi eepoksesta on ilmestynyt yhteensä yli 50 painosta, ja se on käännetty useille kielille. Säveltäjä Aleksi Matšavariani on sovittanut eepoksen baletiksi. Unkarilainen taidemaalari Mihály Zichy kuvitti eepoksen.


title: Pantterintaljainen

text: Suomeksi "Pantterintaljainen" on ilmestynyt vuonna 1990 Olavi Linnuksen kääntämänä englannista. Linnus kertoo koittaneensa luoda symbioosin "šairin" ja kalevalaisen runomitan välille; loppusointujen säilyttäminen suomenkielisessä versiossa osoittautui kuitenkin mahdottomaksi.


title: Hepsu Ankka

text: Hepsu Ankka () on Mummo Ankan puoliso. Hän on sarjoissa jo kuollut (joskus 1930-luvulla), sillä hän ei esiinny tarinoissa. Hänellä on kolme lasta: Dora Ankka, Unto Ankka ja Aaron Ankka, joka on Aku Ankan isä. Hepsu on myös Puosu Ankan jälkeläinen.


title: Alternative metal

text: Alternative metal eli vaihtoehtometalli on 1990-luvulla syntynyt musiikkisuuntaus, jota voisi kuvailla vaihtoehtorockin ja heavy metalin sekoitukseksi. Sen pääpiirteitä ovat raskaat, metal-vaikutteiset riffit, säröäänet ja rumpusoinnit yhdistettynä erilaisiin "kokeileviin" elementteihin: muun muassa parittomiin tahtilajeihin, monimutkaisiin kappalerakenteisiin ja sanoituksiin sekä omaperäisiin soittotekniikoihin ja äänenkäyttöön. Usein alternative metaliin sisältyy eri tyylisuuntien sekoittamista, esimerkkeinä funk, rap, jazz, grunge, progressiivinen rock, punk ja industrial. Usein musiikissa ilmenee vastarinta "tavallista" metallia kohtaan tai perinteisen lähestymis- tai soittotavan välttäminen. Nu metalin juuret ovat voimakkaasti alternative metalissa.


title: Alternative metal

text: Alternative metal on melko löyhä käsite, ja usein se voidaankin liittää yhtyeisiin, joiden lähestymistapa metaliin on omalaatuinen tai joita ei voi luokitella ainoastaan heavy metaliksi. Eräitä parhaista tyylin esimerkeistä ja suuntauksen ensimmäisiä yhtyeitä ovat Korn ja Faith No More.


title: Kansalliseepos

text: Kansalliseepos on eepos-runoelma, jolla on erityistä merkitystä tietylle kansakunnalle ja jonka katsotaan ilmentävän kuvaamaansa kansakunnan luonnetta ja historiaa. Kansalliseepoksia on monenlaisia. Osa niistä perustuu melko suoraan suulliseen kansanrunouteen, joka sitten on tekstualisoitu ja saanut suuren merkityksen kansallisena symbolina, usein nationalismin vaikutuksesta. Toiset kansalliseepokset ovat nimeltä tunnettujen tai anonyymien yksittäisten runoilijoiden teoksia, joissa on saatettu käyttää kansanrunoutta ja muuta kansanperinnettä lähteenä. Suomen kansalliseepos on Kalevala, joka perustuu kansanrunouteen, mutta on juonellisena kokonaisuutena Elias Lönnrotin luomus.


title: Sinfoninen metalli

text: Sinfoninen metalli () on metallimusiikin tyylilaji, jossa metallimusiikkiin on yhdistetty klassisen musiikin eli taidemusiikin piirteitä.


title: Sinfoninen metalli

text: Sinfoninen metalli on saanut metalli vaikutteensa brittiläisestä, keskieurooppalaisesta ja skandinaavisesta power- doom-, death-, melodic death- folk- ja goottimetallista.


title: Sinfoninen metalli

text: Gootti- ja sinfoninen metalli on usein vaikea erottaa toisistaan ja joissakin tapauksissa musiikki kuuluu molempiin tyylilajeihin. Sinfoninen metalli ei kuitenkaan ole sidottu synkkään äänimaisemaan niin kuin goottimetalli ja käsitteleekin useasti fantasiateemoja ja iloisempia aiheita. Sinfoninen metalli on myös usein nopeatempoisempaa kuin goottimetalli. Folk metallista sinfoninen metalli eroaa pääasiassa soittimien perusteella. Siinä missä folk metallissa on usein perinteisiä soittimia kuten harmonikka tai huilu; on sinfonisessa metallissa lähes säännönmukaisesti viulu ja kosketinsoittimet. Sinfonisessa metallissa viulumelodiat kuulostavat paljon enemmän klassisilta kuin taas folk-metallissa ne muistuttavat nopeatempoista pelimanni-musiikkia.


title: Sinfoninen metalli

text: Klassisesta musiikista lainatut piirteet ovat tyypillisesti; ooppera- tyyliset naisvokalistin laulamat sopraanot, orkesteri- ja kuorosovitukset ja kosketinsoittimella soitetut melodiat. Metallimusiikista lainatut piirteet ovat tyypillisesti raskaat sähkökitarat, nopeatempoiset rumpuosuudet ja joskus syvät tai jopa örinätyyliset miesvokalistit.


title: Sinfoninen metalli

text: Sinfoniset metalliyhtyeet usein tuottavat äänet kosketinsoittimilla, sen sijaan että toisivat oikeat soittimet esiintymislavalle. Joillakin yhtyeillä on myös oma viulisti.


title: Sinfoninen metalli

text: Monet sinfonista metallia soittavat yhtyeet luetaan myös muiden alalajien edustajiksi; esimerkiksi Dimmu Borgirin musiikki on black metalia, Angran power metalia, Haggardin folk metalia ja HB kristillistä metallia.


title: Harry Potter ja Feeniksin kilta (elokuva)

text: Harry Potter ja Feeniksin kilta () on vuonna 2007 ensi-iltansa saanut J. K. Rowlingin samannimiseen romaaniin perustuva fantasiaelokuva. Se on Harry Potter -elokuvasarjan viides osa. Sen ohjasi David Yates ja käsikirjoitti edellisistä osista poiketen Michael Goldenberg. Elokuvan tuottajina toimivat jälleen David Heyman ja David Barron.


text: Elokuvan kuvaukset aloitettiin 6. helmikuuta 2006. Elokuva sai ensi-iltansa Isossa-Britanniassa 12. heinäkuuta 2007. Yhdysvalloissa elokuva julkaistiin 11. heinäkuuta ja Suomessa 13. heinäkuuta 2007. Elokuvan traileri julkaistiin 17. marraskuuta 2006 elokuvateattereissa ja 20. marraskuuta 2006 internetissä.


text: Harry Potter (Daniel Radcliffe) ja hänen serkkunsa Dudley Dursley (Harry Melling) joutuvat ankeuttajien hyökkäyksen kohteeksi, mutta Harry ajaa otukset tiehensä suojelius-loitsulla. Taikaministeriö havaitsee jästien (ei noitien/velhojen) keskuudessa käyttämän taikuuden ja erottaa Harryn Tylypahkasta. Päätös kuitenkin perutaan myöhemmin kesällä pidettävässä oikeudenkäynnissä. Myöhemmin Harry herää, kun Likusteritie 4:ään saapuu useita velhoja, jotka saattavat Harryn Feeniksin killan päämajaan. Feeniksin kilta on Dumbledoren (Michael Gambon) perustama salainen järjestö. Sen jäseniin kuuluvat muun muassa Remus Lupin (David Thewlis), Alastor ”Villisilmä” Vauhkomieli (Brendan Gleeson), äskettäin kiltaan liittynyt Nymfadora Tonks (Natalia Tena), taikaministeriössä työskentelevät Arthur Weasley (Mark Williams) ja Kingsley Kahlesalpa (George Harris) sekä Harryn kummisetä, Sirius Musta (Gary Oldman). Harry kuulee, että taikaministeriön hallitsema "Päivän profeetta" on aloittanut kampanjan vastustaakseen jokaista, joka väittää lordi Voldemortin (Ralph Fiennes) palanneen. Sirius mainitsee, että Voldemort havittelee itselleen erästä asetta eli jotain ”mitä hänellä ei ollut viime kerralla”.


text: Harry ja herra Weasley suuntaavat tuomioistuimeen Harryn oikeudenkäyntiä varten. Dumbledoren ja Harryn naapurin, rouva Figgin (Kathryn Hunter), avulla Harryn syytökset perutaan, ja Harry pääsee palaamaan kouluun. Kouluun saavuttuaan Harry näkee, että Tylypahkan vaunuja vetää joukko erikoislaatuisia otuksia. Harry, Ron (Rupert Grint), Hermione (Emma Watson) ja Neville (Matthew Lewis) jakavat vaununsa Luna Lovekivan (Evanna Lynch) kanssa, joka on outo mutta ystävällinen tyttö ja väittää näkevänsä myös vaunuja vetävät otukset. Taikaministeri Cornelius Toffee (Robert Hardy) nimittää uuden pimeyden voimilta suojautumisen opettajaksi Dolores Pimennon (Imelda Staunton), joka on ministeriön vanhempi virkailija ja kieltäytyy opettamasta käytännön taikuutta. Ministeriö näet pelkää, että Dumbledore aikoo perustaa oman armeijan. Voldemortin paluusta puhuva Harry joutuu kirjoittamaan sanat ”En saa valehdella” toistuvasti omalla verellään, minkä seurauksena hänen käteensä jää arpi.


text: Harry näkee Lunan metsässä vierellään ne samat otukset, jotka vetivät Tylypahkan kärryjä. Hän kertoo Harrylle, että otuksia kutsutaan thestraleiksi ja että ainoastaan kuoleman nähneet ihmiset voivat nähdä ne. Luna mainitsee, että vaikka thestralit ovat hyvin lempeitä, ihmiset karttavat niitä niiden pelottavan ulkomuodon vuoksi.


text: Kun Pimennon ote koulusta kovenee, Ron ja Hermione auttavat Harrya perustamaan salaisen ryhmän, joka opettaa oppilaille pimeyden voimilta suojaavia loitsuja. Ryhmän nimeksi tulee ”Albuksen kaarti", lyhennettynä "AK”. Pimento värvää luihuiset paljastamaan ryhmän. Sillä välin Harry ja Cho (Katie Leung) alkavat tuntea vetoa toisiaan kohtaan. Samaan aikaan Dumbledore alkaa vähitellen ottaa etäisyyttä Harryyn.


text: Harry näkee painajaisen, jossa Arthur Weasley joutuu Salaperäisyyksien osastolla hyökkäyksen kohteeksi. Uni osoittautuu myöhemmin todeksi. Dumbledore pelkää, että Voldemort alkaa käyttää hyväksi hänen ja Harryn välistä yhteyttä, joten Dumbledore määrää professori Kalkaroksen (Alan Rickman) opettamaan Harrylle okklumeusta, jotta tämä oppisi torjumaan Voldemortin mielestään.


text: Bellatrix Lestrange (Helena Bonham Carter), Siriuksen häiriintynyt serkku, pakenee Azkabanista mukanaan yhdeksän muuta kuolonsyöjää. Tylypahkassa Pimento, Voro (David Bradley) ja Pimennon Inkvisitiopartio paljastavat Albuksen kaartin kuulusteltuaan Chota lainvastaisesti totuusseerumilla. Dumbledore ottaa syyt niskoilleen suojellakseen Harrya (mainitsemalla, että ryhmän nimi on ”"Albuksen" kaarti, ei Harryn”) ja pakenee, kun Toffee määrää hänet pidätettäväksi. Kun Dumbledore on poissa, Pimennossa tulee uusi rehtori. Tapauksen jälkeen Harry alkaa vähitellen kartella Chota.


text: Koska myös Hagridia (Robbie Coltrane) uhkaa erottaminen ”puoli-ihmisiä” pelkäävän Pimennon vuoksi, hän näyttää Harrylle, Ronille ja Hermionelle oman jättiläisvelipuolensa Ruaahin (äänenä Tony Maudsley). Hagrid pyytää heitä pitämään huolta Ruaahista, jos hänelle itselleen tapahtuu jotain.


text: Erään kokeen aikana Weasleyn kaksoset (James ja Oliver Phelps) alkavat kapinoida ja sytyttävät joukon ilotulituksia suuressa salissa aiheuttaen Pimentoa varten kaaoksen. Harry saa näyn, jossa Voldemort kiduttaa Siriusta Salaperäisyyksien osastolla. Harry, Ron ja Hermione lähtevät etsimään Siriusta, mutta Pimento nappaa heidät ja alkaa kuulustella Harrya. Kun Harry kertoo, ettei hän ollut lähdössä etsimään Dumbleodorea, Pimento läimäyttää häntä kasvoille. Kun Pimento uhkaa Harrya kidutuskirouksella saadakseen haluamansa tiedot, Hermione huiputtaa Pimentoa lähtemään hänen ja Harryn kanssa Kiellettyyn metsään etsimään jonkinlaista asetta. He johdattavat hänet Ruaahin piilopaikkaan, mutta jättiläinen on kadonnut. Kentaurit, joilla on sukset ristissä taikaministeriön kanssa, ilmestyvät paikalle ja vievät rehtorin mukanaan pimeyteen, kun tämä hyökkää heidän kimppuunsa. Pimento huutaa Harrylle, jotta tämä kertoisi kentaureille, ettei hän tarkoittanut mitään pahaa. Harry kuitenkin ilmoittaa Pimennolle tämän sanoneen hänelle, ettei hän ”saa valehdella”. Harry, Hermione, Ron, Luna, Neville ja Ginny (Bonnie Wright) lentävät taikaministeriöön thestralien selässä pelastaakseen Siriuksen.


text: Ryhmä saapuu Salaperäisyyksien osastolle, mistä he löytävät ennustuksen, joka koskee Harrya ja Voldemortia. Ennustus on se sama ase, jota Voldemort on etsinyt. Kuolonsyöjät piirittävät heidät joukoissaan Lucius Malfoy (Jason Isaacs) ja Bellatrix Lestrange. Lucius paljastaa, ettei Sirius ole ollut vaarassa missään vaiheessa ja että Harry näki vain sen, mitä Voldemort halusi hänen näkevän. Lucius yrittää taivutella Harryn antamaan ennustuksen hänelle ja kertoo, että ennustus paljastaa syyn sille, miksi Voldemort yritti tappaa yksivuotiaan Harryn. Harry kieltäytyy, ja Albuksen kaartin ja kuolonsyöjien välille syttyy taistelu. Kuolonsyöjät vangitsevat kaikki kaartilaiset Harrya lukuun ottamatta ja uhkaavat tappaa heidät, jollei Harry luovuta ennustusta. Harry luovuttaa sen juuri, kun Sirius, Kingsley, Vauhkomieli, Tonks ja Lupin saapuvat paikalle. He hyökkäävät kuolonsyöjien kimppuun, ja Lucius pudottaa ennustuksen, joka särkyy. Seuraa taistelu, jonka aikana Lucius ja muut kuolonsyöjät päihitetään, mutta Bellatrix ehtii kuitenkin tappaa Siriuksen. Harry ajaa Bellatrixin nurkkaan Atriumiin ja yrittää kiduttaa tätä kidutuskirouksella mutta tuloksetta. Voldemort ilmestyy esiin ja houkuttelee Harrya antamaan periksi Bellatrixia kohtaan tuntemalle vihalleen. Harry kääntää sauvansa Voldemortiin, joka riisuu hänet aseista. Ennen kuin Voldemort ehtii tappaa Harryn, Dumbledore saapuu paikalle.


text: Voldemortin ja Dumbledoren välille syttyy kaksintaistelu, jonka aikana Bellatrix pakenee. Kun Dumbledore onnistuu saamaan yliotteen Voldemortista, tämä yrittää ottaa Harryn valtaansa, mutta epäonnistuu Harryn ystäviään ja Siriusta kohtaan tunteman rakkauden vuoksi. Taikaministeriön virkamiehet saapuvat paikalle hormiverkoston kautta hetkeä ennen kuin Voldemort ehtii kaikkoontua. Toffee joutuu myöntämään, että Voldemort on palannut. Harryn maine puhdistuu, Toffee eroaa taikaministerin virasta, Pimento erotetaan ja Dumbledore palaa Tylypahkan rehtoriksi.


text: Dumbledore selittää ottaneensa koko vuoden ajan etäisyyttä Harryyn toivoen, että se vähentäisi Voldemortin halua käyttää Harryn ja hänen välistä yhteyttä. Harry hyväksyy saamansa ennustuksen: hän tulee tappamaan Voldemortin, tai Voldemort tulee tappamaan hänet. Kesälomalle lähtiessään Harry kertoo ystävilleen, että heillä on jotain, mitä Voldemortilla ei ole: rakkaus eli jotain, minkä vuoksi taistella.


text: Harry Potter ja feeniksin kilta on viides elokuva seitsenosaisessa Harry Potter -elokuvasarjassa. Kaikki elokuvat perustuvat J. K. Rowlingin luomaan Harry Potter -kirjasarjaan. Ensimmäinen elokuva, "Viisasten kivi", valmistui vuonna 2001 ja elokuvasarjan suosion myötä osien teko jatkui aina vuoteen 2011, jolloin "Harry Potter ja kuoleman varjelukset, osa 2" sai ensi-iltansa. Muita sarjaan kuuluvia ovat elokuvat "Salaisuuksien kammio" (2002), "Azkabanin vanki" (2004), "Liekehtivä pikari" (2005), "Puoliverinen prinssi" (2009) ja Kuoleman varjelukset (2010–2011)


text: Myös kirjasarja on saanut maailmanlaajuisen suosion: Sarjan ensimmäistä, toista ja kolmatta osaa oli vuoteen 2005 mennessä myyty 27,6 miljoonaa kappaletta. Rowling olikin ensimmäinen romaanikirjailija, jolla oli New York Timesin bestsellerlistalla neljän eniten myydyn joukossa kolme teosta 16 viikkoa. Neljännestä ja viidennestä kirjasta oli molemmista otettu siihen mennessä suurimmat kirjojen ensipainokset: "Liekehtivästä pikarista" 4,8 miljoonaa (3,8 miljoonaa USAan, loput Britanniaan) ja "Feeniksin killasta" 8,5 miljoonaa kappaletta. Esimerkiksi "Liekehtivän pikarin" painosmäärä oli 40 kertaa enemmän kuin mitä bestseller-listoilla yleensä olevista otetaan ja sitä oltiin varattu etukäteen 5,3 miljoonaa kappaletta. Se olikin sitten myös nopeimmin myyty kirja: pari päivää ilmestymisensä jälkeen 3,8 miljoonan kappaleen painoksesta oli myyty kolme miljoonaa kappaletta.


text: Elokuvan soundtrack julkaistiin 11. heinäkuuta 2007.


title: Svolvær

text: Svolvær on Norjan Lofooteilla Austvågøyn saarella sijaitseva Våganin kunnan keskustaajama ja Lofoottien epävirallinen ”pääkaupunki”. Svolvær sai kaupunkioikeudet vuonna 1996. Vuonna 2012 Svolværissa oli noin 4 200 asukasta.


title: Svolvær

text: Lofast-tietunneliyhteys Lofooteilta mantereelle avattiin vuonna 2007, ja siitä asti Svolværiin on päässyt autolla Evenesistä alle 2,5 tunnissa. Svolvær on myös pysähdyspaikka Hurtigruten-laivareitillä. Svolværin lentoasema on toinen Lofoottien kahdesta pienestä lentokentästä.


title: Svolvær

text: Turistit aloittavat usein Lofootteihin tutustumisensa Svolværista, koska sinne on suora autolauttayhteys mantereelta Skutvikista. Lauttayhteys vie noin kaksi tuntia. Lofooteille on myös kolme muuta autolauttayhteyttä: Etelässä neljän tunnin lauttamatka mantereelta Bodøstä Moskenesiin sekä pohjoisessa Vesterålenin puolella 25 minuutin lauttayhteys Melbusta Fiskebøliin ja Kaljordista Hanøyhyn.


title: Svolvær

text: Svolværin talot ovat tyypillisiä norjalaisia, kaksikerroksisia, koristeellisia ja värikkäitä. Kylä on ollut taiteilijoiden suosiossa ja siellä toimii edelleen useita taidegallerioita.


title: Svolvær

text: Svolværin kirkon ovat suunnitelleet arkkitehdit Harald Sund ja August Nielsen. Se valmistui vuonna 1934. Kirkossa on 450 istumapaikkaa ja siellä järjestetään usein konsertteja.


title: T. Rex

text: T. Rex oli brittiläinen glam rock -yhtye, joka oli suosionsa huipulla vuosina 1971–1973. Yhtyeen perusti vuonna 1967 nimellä Tyrannosaurus Rex lontoolainen folkmuusikko Marc Bolan. Aluksi yhtye oli kitaristi-laulaja Bolanin ja lyömäsoittaja Steve Peregrin Tookin duo, joka esitti akustista psykedeelistä folkmusiikkia. Yhtye lyhensi nimensä muotoon T. Rex viidennelle albumilleen vuonna 1970 ja laajeni nelimiehiseksi. Samalla sen tyyli vaihtui glam rockiksi. Tyylinvaihdoksen myötä T. Rex nousi nopeasti yhdeksi 1970-luvun alkupuolen menestyneimmistä rock-yhtyeistä. Sen jälkeen sen suosio hiipui. T. Rex hajosi vuonna 1977, kun yhtyeen johtaja Marc Bolan kuoli auto-onnettomuudessa.


title: T. Rex

text: T. Rexin perusti lontoolainen folklaulaja-kitaristi Marc Bolan vuonna 1967. Hän oli aiemmin levyttänyt joitain vaatimattomasti menestyneitä soolosinglejä ja kuulunut John’s Children -nimiseen yhtyeeseen. Jätettyään sen Bolan perusti pikaisesti yhtyeen nimeltä Tyrannosaurus Rex, joka soitti nelimiehisenä ensimmäisen konserttinsa Lontoon Electric Gardenissa vuoden 1967 lopulla. Sen jälkeen Bolan karsi yhtyeen akustiseksi duoksi, jossa Bolan itse lauloi ja soitti kitaraa, ja Steve Peregrin Took soitti lyömäsoittimia.


title: T. Rex

text:
Itämaisesta musiikista vaikutteita ottanut Tyrannosaurus Rex saavutti suosiota Lontoon hippipiireissä, ja sen musiikkia soitti myös tunnettu BBC:n tiskijukka John Peel. Duo sai levytyssopimuksen Regal Zonophone Recordsilta ja julkaisi esikoisalbuminsa "My People Were Fair and Had Sky in Their Hair... But Now Thy’re Content to Wear Stars on Their Brows" vuonna 1968. Albumin tuotti Tony Visconti, joka tuotti sen jälkeen lähes kaikki muutkin Bolanin julkaisut.
Duon toinen albumi "" ilmestyi vuoden 1968 puolella vain kolme kuukautta esikoisalbumin jälkeen. Kolmas albumi "Unicorn" ilmestyi toukokuussa 1969. Noihin aikoihin Bolan ja Took riitaantuivat, eikä Took enää levyttänyt duossa sen jälkeen. Hänen tilalleen tuli Mickey Finn. Duo julkaisi albumin "A Beard of Stars" (1970), jolta julkaistiin Britanniassa menestynyt single ”Ride a White Swan”. Samalla duon musiikillinen tyyli muuttui hippityylistä täyteläisempään sähköiseen, kun Bolan alkoi soittaa sähkökitaraa.


title: T. Rex

text: Duo vaihtoi nimekseen T. Rex ja julkaisi viidennen albuminsa "T. Rex" (1970), joka oli myyntimenestys. Bolan laajensi yhtyeen nelimiehiseksi, kun mukaan liittyivät rumpali Bill Legend ja basisti Steve Currie. Bolan itse alkoi pukeutua värikkäästi konserteissaan ja oli uuden glam rock -tyylin varhaisimpia edustajia.


title: T. Rex

text: Albumi "Electric Warrior" (1971) oli suurmenestys ja nosti T. Rexin Britannian ykkösbändien joukkoon. Single ”Bang a Gong (Get It On)” nousi myös Yhdysvalloissa singlelistalle, ja yhtyeen suosio kasvoi etenkin maan länsirannikolla.


title: T. Rex

text: Albumilla "The Slider" (1972) yhtyeen musiikki oli entistä rock boogie -vaikutteisempaa. Albumi nousi brittilistan sijalle neljä ja Yhdysvaltain listan sijalle 17. Seuraavan albumin "Tanx" (1973) ulkopuolelta julkaistu single ”20th Century Boy” oli Britanniassa menestys. Albumi ei kuitenkaan menestynyt yhtyeen aikaisempien albumien tavoin, vaikka myikin vielä hyvin Britanniassa ja Euroopassa.


title: T. Rex

text: Ennen seuraavan albuminsa julkaisua yhtyeeseen liittyi kosketinsoittajaksi ja taustalaulajaksi Gloria Jones. Albumilla "Zinc Alloy and the Hidden Riders of Tomorrow" (1974) on R&B-vaikutteita. Siltä otettu single ”Teenage Dream” ei kuitenkaan noussut brittilistan kymmenen kärkeen, ja Yhdysvalloissa albumia ei edes julkaistu. Seuraavan albumin "Bolan’s Zip Gun" (1975) tuotti Bolan itse. Useimmilla kappaleilla rumpuja soittaa Davy Lutton, ja uutena soittajana mukana oli kosketinsoittaja Dino Dines.


title: T. Rex

text: Bolan muutti veropakolaisena Kaliforniaan. Yhtyeen seuraavalla albumilla "Futuristic Dragon" (1976) on aiempaa runsaampi soundi, ja se menestyi kohtalaisen hyvin Britanniassa. Bolan palasi Englantiin ja julkaisi T. Rexin nimellä albumin "Dandy in the Underworld" (1977), vaikka albumilla soittikin Bolanin lisäksi lähinnä vain studiomuusikoita. Albumi sai hyvän vastaanoton lehdistöltä. Bolan kuitenkin kuoli auto-onnettomuudessa syyskuussa 1977. Yhtyeen muut jäsenet eivät sen jälkeen enää levyttäneet T. Rexin nimellä, vaikka Finn ja Legend soittivatkin vielä joissain T. Rexin nimeä käyttäneissä yhtyeissä.


title: Saab 340

text: Saab 340 on kahdella potkuriturbiinimoottorilla varustettu lyhyille reiteille suunniteltu matkustajalentokone. Sitä on valmistettu yhteensä 430 kappaletta. Konetyypistä on valmistettu kaksi eri versiota, 340A ja 340B. Nämä eroavat toisistaan lähinnä moottoreiden tehon ja lentomatkan suhteen. Saab 340A:n ensilento tapahtui 1983 ja vuonna 1989 julkistettiin kehittyneempi versio, Saab 340B. Konetyypin tuotanto lopetettiin vuonna 1998.


title: Saab 340

text: Saab 340B:ä kutsutaan myös mini-AWACS:ksi, koska Ruotsin kuninkaalliset ilmavoimat käyttää siitä tehtyä Erieye-muunnosta ilmatiedusteluun muun muassa Open skies-ohjelmissa.


title: Jalta

text: Jalta ( , , ) on kaupunki Venäjän ja Ukrainan kiistelemässä Krimin autonomisessa tasavallassa Mustanmeren pohjoisrannikolla. Itse kaupungissa on runsas 78 000 asukasta. Koko Jaltan kaupunkipiirin alueella asuu runsas 141 000 ihmistä. Kaupunkipiiriin kuuluu Jaltan ohella Aluškan kaupunki, 21 kaupunkityyppistä taajamaa (näistä suurimpia ovat Haspra, Gurzuf ja Masandra) sekä noin 1 400 maaseutuasukasta.


title: Jalta

text: Jaltan sanotaan olevan muinaisten kreikkalaisten merimiesten perustama satamakaupunki. Varhaisimmat kirjalliset tiedot siitä ovat 1100-luvulta arabien muistiinpanoissa. 1800-luvulta alkaen tämä ranta- ja kylpyläkaupunki oli venäläisten suosima lomakohde. Tolstoi ja Tšehov viettivät siellä kesiään. Keisari Aleksanteri III rakensi Massandran palatsin Jaltan pohjoispuolelle Livadijaan ja Nikolai II Livadian palatsin 1911. Jalta oli suosittu matkailukohde myös Neuvostoliiton aikana.


title: Jalta

text: Jalta nousi kansainväliseen tietoisuuteen viimeistään vuonna 1945 toisen maailmansodan loppuvaiheissa, kun niin sanotussa Jaltan konferenssissa Winston Churchill, Franklin D. Roosevelt ja Josif Stalin sopivat Saksan kohtalosta sodan jälkeen, antautuneiden valtioiden kohtalosta, Puolan asemasta ja YK:n perustamisesta.


title: Jalta

text: Neuvostoliiton hajottua Jaltan talous kääntyi alamäkeen, kun uusrikkaat matkailijat suuntasivat Jaltan sijasta Välimeren rantakohteisiin.


title: SABMiller

text: SABMiller on tuotantomäärältään maailman toiseksi suurin panimoalan yritys Anheuser-Busch InBevin jälkeen. Yhtiö muodostui vuonna 2002 South African Breweriesin ja Miller Brewingin yhdistyessä. Yhtiön kotipaikka on Lontoo.


title: SABMiller

text: SABMiller tuottaa noin 216 miljoonaa hehtolitraa olutta vuodessa ja se omistaa useita panimoita ympäri maailman. Sillä on noin 150 olutmerkkiä ja panimotuotantoa yli 40 maassa. SABMillerin tunnettuja merkkejä ovat muun muassa Castle Lager, Miller Genuine Draft, Pilsner Urquell, Peroni, Nastro Azzurro, Grolsch, Snow, Tyskie ja Kozel. Oluen lisäksi yhtiö tuottaa virvoitusjuomia.


title: SABMiller

text: SABMiller ilmoitti syyskuussa 2011 ostavansa australialaisen Foster'sin. Kauppahinnaksi ilmoitettiin 9,9 miljardia Australian dollaria (noin 7,9 miljardia euroa).


title: Grong

text: Grong on Norjan kunta Pohjois-Trøndelagin läänissä. Se sijaitsee E6-tien varressa 200 kilometriä Trondheimista pohjoiseen.


title: Grong

text: Grongin läpi virtaa Namsen-joki, jossa on kolme suurta koskea. Lohenkalastus on tärkeä elinkeino.


title: Heineken International

text: Heineken International on tuotantomäärältään maailman kolmanneksi suurin panimoyhtiö. Heineken on myös tämän yhtiön tunnetuin olutmerkki. Yhtiön pääkonttori on Amsterdamissa. Yhtiön historia alkaa vuodesta 1864, kun Gerard Adriaan Heineken osti panimon Amsterdamista.


title: Heineken International

text: Heineken omistaa yli 130 panimoa yli 65 maassa ja työllistää noin 64 000 ihmistä. Yhtiö tuottaa 131,9 miljoonaa hehtolitraa olutta vuodessa. Heinekenin lisäksi yhtiöllä on 170 muuta olutmerkkiä, joihin sisältyy myös paikallisia tai alueellisia erikoisoluita, muun muassa Amstel, Brand ja alkoholiton olut Buckler. Heineken omistaa muun muassa olutmerkit Birra Moretti, Cruzcampo, Desperados, Dos Equis, Foster’s, Newcastle Brown Ale, Ochota, Primus, Sagres, Sol, Star, Tecate, Zlaty Bazant ja Zywiec. Kesällä 2012 yritys osti lisää Asia Pasific Breweries -konsernia, joka valmistaa muun muassa Tiger-olutta. Heinekenin omistus konsernista on kaupan jälkeen 82 prosenttia.


title: Heineken International

text: Heineken omisti Suomessa Hartwallin, mutta se myi osuutensa tanskalaiselle panimoyhtiölle Royal Unibrew’lle heinäkuussa 2013.


title: Heineken International

text: Vuonna 1994 Heinekenin sponsoroima tv-sarja nuorille, "Hotel Babylon", jonka tuotti Bob Geldofin Planet 24, sisälsi Heinekenin lausuman mukaan ”liian paljon neekereitä” (). Vuoden 1996 alussa Heinekenilta tuli anteeksipyyntö ja lausunto, jonka mukaan he eivät tue syrjintää.


title: Heikki Aho

text: Heikki Taavetti Aho (29. toukokuuta 1895 Hausjärvi – 27. huhtikuuta 1961 Helsinki) oli suomalainen valokuvaaja ja elokuvaaja.


title: Heikki Aho

text: Heikki Aho oli Juhani Ahon ja Venny Soldan-Brofeldtin esikoispoika. Hän syntyi Hausjärvellä mutta varttui Järvenpäässä Aholassa. Hänellä oli veli Antti Aho ja velipuoli Björn Soldan, jotka olivat häntä nuorempia.


title: Heikki Aho

text: Aho aloitti paperi-insinöörin opinnot 1910-luvulla Teknillisessä korkeakoulussa. Hänen opiskeluaikaisiin ystäviinsä kuuluivat muun muassa Alvar Aalto sekä myöhemmin Neuvostoliitossa vaikuttanut Eyolf Mattsson, Vuoden 1918 sisällissodan aikana Aho toimi Mattssonin tapaan punaisten hallinnossa, mutta ei kuitenkaan pasifistina liittynyt punakaartiin. Ahon kohdalla kyse oli ilmeisesti jonkinlaisesta kapinasta valkoisten kannattajiin kuulunutta porvarillista isäänsä kohtaan. Helmikuun lopussa Aho matkusti Ruotsiin yhdessä toimittaja Allan Walleniuksen kanssa kansanvaltuskunnan lähettinä, ja joutui Ahvenanmaata miehittäneiden ruotsalaisten pidättämäksi. Sodan loppuvaiheessa Aho pakeni muiden punaisten johtohenkilöiden mukana Helsingistä Viipuriin. Valkoiset vangitsivat hänet Viipurin taistelun aikana ja Aho joutui vankileirille. Hänen henkensä pelasti todennäköisesti vain äidin Venny Soldanin vetoomuus kenraali Mannerheimille. Sodan jälkeen Aho jatkoi opintoja Saksassa Dresdenissä, josta valmistui diplomi-insinööriksi. Samalta matkalta hän löysi itselleen vaimon, liettualaissyntyisen tanssijan Dinah Selkinan, ja pari vihittiin vuonna 1923.


title: Heikki Aho

text: Ahoa kiinnosti erityisesti kuvan teoreettinen ja tekninen tutkimus. Hän perusti 1924 velipuolensa Björn Soldanin kanssa Aho & Soldan -yhtiön, joka tuotti ja kuvasi noin 400 dokumenttielokuvaa, ja tuotantoon kuuluu myös 20 000 valokuvaa. Ahon itsensä ohjaamat elokuvat olivat pääosin dokumenttielokuvia, mutta yhtiön tuottamien elokuvien joukussa oli joitakin fiktiivisiäkin elokuvia, kuten Nyrki Tapiovaaran ohjaama, Juhani Ahon romaaniin perustuva "Juha".


title: Heikki Aho

text: Valokuvauksen alalla Aho ja Soldan keskittyivät sekä dokumentaariseen että taidevalokuvaukseen. He julkaisivat yhteistyössä Otavan kanssa useita valokuvakirjoja. Heidän tuotantoonsa kuuluu tuhansia valokuvia, joita on ollut esillä lukuisissa aikakauslehdissä ja näyttelyissä.


title: Heikki Aho

text: "Lastuja – taiteilijasuvun vuosisata" on Peter von Baghin ohjaama dokumenttielokuva vuodelta 2011. Elokuva kertoo Juhani Ahon suvun tarinaa 1800-luvun lopulta kohti nykyaikaa. Keskeisiä henkilöitä elokuvassa ovat Juhani Aho, hänen vaimonsa taidemaalari Venny Soldan-Brofeldt ja Ahon lapset Heikki Aho ja Björn Soldan. Kolmatta sukupolvea edustaa Juhani Ahon lapsenlapsi, valokuvaaja Claire Aho.


title: Topaasi

text: Topaasi on silikaatteihin kuuluva mineraali, jossa on mukana alumiinia sekä fluoria ja jonka kaava on AlSiO(F,OH). Topaasin kiderakenne on rombinen ja kiteet ovat yleensä prisman muotoisia. Topaasin kovuus Mohsin asteikolla on 8, mutta erittäin herkän lohkeavuutensa takia se ei juuri kestä iskuja. Topaasi on tavallisimmin väritön, vaaleansininen, keltainen tai oranssinruskea, mutta myös vaaleanpunaisia, tummanpunaisia ja vihreitä topaaseja esiintyy. Läpinäkyvänä topaasi on arvostettu jalokivi. Väritöntä jalotopaasia kutsutaan myös nimellä "orjatimantti".


title: Topaasi

text: Topaasin nimen arvellaan periytyvän "Topazos"-nimisestä Punaisellamerellä sijaitsevasta saaresta, jonka nimi merkitsee ’etsiä’ saaren hankalan löydettävyyden mukaan. Saarelta löydettiin kellertävää peridoottia. Aiemmin kaikkia keltaisia jalokiviä kutsuttiinkin topaaseiksi, ja vasta myöhemmin sana yhdistettiin nimenomaan tiettyyn silikaattimineraaliin. Tästä seurauksena monilla arvottomammilla jalokivillä on vanhoja harhaanjohtavia nimiä, joissa esiintyy topaasin nimi: esimerkiksi poltettua ametistia on kutsuttu kultatopaasiksi ja Madeiran topaasiksi. Näistä erotuksena aitoja topaaseja kutsuttiin jalotopaaseiksi.


title: Topaasi

text: Topaasia esiintyy värittöminä tai sinertävinä, usein valtavan suurina kiteinä pegmatiiteissa. Pegmatiitin rapautumisjäänteenä syntyneestä sorasta tavataan pyöristyneitä kappaleita, jotka ovat rikastuneet upaesiintymiksi jokiin veden lajittelemina. Myös vulkaanisten kivilajien kidesykeröistä on tavattu pieniä ruskeita kiteitä. Merkittävä historiallinen topaasiesiintymä Euroopassa oli Schneckenstein Saksissa, jossa louhinta aloitettiin 1800-luvun alussa ja on nykyisin loppunut. Myöhemmin merkittävä esiintymä löydettiin Uralvuorilta. Brasiliasta louhitaan erittäin suuria jalokiviluokan kiteitä, joista suurin painaa viistehiottuna 22 892,5 karaattia (4,58 kg) ollen siten maailman suurin viistehiottu jalokivi. Suomessa topaasia on löydetty muun muassa Orivedeltä, Kaakkois-Suomen rapakivialueelta, Eurajoelta ja Eräjärven Viitaniemen louhoksesta.


title: Antti Aho

text: Antti Juhani Aho (28. lokakuuta 1900 – 22. lokakuuta 1960) oli suomalainen kirjailija ja suomentaja.


title: Antti Aho

text: Antti Aho oli Juhani Ahon ja Venny Soldan-Brofeldtin kuopus. Hänellä oli isoveli Heikki Aho ja velipuoli Björn Soldan. Ahon vaimo oli koristetaiteilija Aili Vainio.


title: Antti Aho

text: Aho valmistui filosofian kandidaatiksi Helsingin yliopistosta ja väitteli myöhemmin tohtoriksi. Hän teki vuosina 1923–1924 opintomatkan Yhdysvaltoihin ja kirjoitti kokemuksistaan kirjan "Amerikassa piikana ja keltanokkana" (1929) yhdessä vaimonsa kanssa.


title: Antti Aho

text: Suomeen palattuaan Aho työskenteli aluksi auto- ja öljyalalla, mutta ryhtyi sitten keräämään talteen vanhempiaan koskevaa aineistoa. Isästään hän kirjoitti kaksiosaisen teoksen "Juhani Ahon elämä ja teokset" I ja II (1951) ja toimitti äitinsä taidetta käsittelevän teoksen "Venny Soldan-Brofeldt ja hänen maailmansa – luonnoksia ja muistelmia" (1946). Aho kirjoitti myös joitakin näytelmiä ja toimi suomentajana. Vuodesta 1953 kuolemaansa saakka hän työskenteli mainosjohtajana WSOY:lla.


title: Golden Air

text: Golden Air on lyhyitä reittejä lentävä ruotsalainen lentoyhtiö, jonka kotikenttänä toimii Trollhättan Ruotsissa. Yhtiö lentää enimmäkseen kotimaanlentoja Ruotsissa sekä lisäksi Ängelholmista Norjaan ja Saksaan. Suomessa yhtiö teki pitkään yhteistyötä Finncomm Airlinesin kanssa ja joitakin Finncommin kotimaanlentoja operoitiin Golden Airin kalustolla aina vuodesta 1999 tammikuuhun 2008 asti.


title: Golden Air

text:
Golden Air perustettiin syyskuussa 1976, mutta omistajavaihdoksen yhteydessä 16. heinäkuuta 1993 se kävi läpi merkittävät uudelleenjärjestelyt ja lennot sen alaisuudessa alkoivat 15. elokuuta samana vuonna.
Emoyhtiön nimi on Erik Thun AB.
Golden Airin omistuksessa tai hallinnassa:
Erik Thun Ab omistaa myös pari muuta konetyyppiä, kuten BAe ATP ja saman valmistajan 146-koneita.


title: Blekingen lääni

text: Blekingen lääni () sijaitsee Ruotsin etelärannikolla kaakkoisella Götanmaalla. Läänin pääkaupunki on Karlskrona. Blekingen läänissä toimii Blekingen läänin maakäräjät. Valtiopäivävaaleissa se muodostaa Blekingen läänin vaalipiirin.


title: Blekingen lääni

text: Lääni on alueeltaan täsmälleen sama kuin Blekingen maakunta, ja lääni käyttää samaa vaakunaa kuin maakuntakin. Pinta-alaltaan Blekinge on Ruotsin pienin lääni ja väkiluvultaan kolmanneksi pienin lääni. Pohjoisessa se rajoittuu Kronobergin lääniin ja Kalmarin lääniin. Lännessä rajanaapurina oli aiemmin Kristianstadin lääni, nykyään Skånen lääni.


title: Blekingen lääni

text: Vuonna 2007 läänissä oli 318,88 km² peltoa, joten saman ajankohdan maapinta-alaan vertaamalla saadaan peltojen osuudeksi 10,8 prosenttia läänin maapinta-alasta.


title: Blekingen lääni

text: Blekinge kuului keskiajalla Tanskalle, mutta se liitettiin Ruotsiin Roskilden rauhassa vuonna 1658. Tuon jälkeen Blekinge kuului Kristianstadin lääniin vuoteen 1680, jolloin se liitettiin Kalmarin lääniin. Vuonna 1683 perustettiin nykyinen Blekingen lääni, jonka rajat ovat siitä lähtien olleet ennallaan.


title: Blekingen lääni

text: Vuonna 1658 Blekingessä oli kolme kaupunkia:


title: Blekingen lääni

text: Kihlakuntia oli tuolloin neljä:


title: Blekingen lääni

text: Jo vuonna 1639 Jämshögin pitäjä (sisältäen myös Kyrkhultin) oli siirretty Listerin kihlakuntaan Kristianstadin lääniin kuuluneesta Villandin kihlakunnasta. Edellä mainittujen kaupunkien lisäksi perustettiin Karlshamn vuonna 1664. Kristianopel lakkautettiin 1677 ja Ronneby 1680, jolloin Karlskrona sai kaupunkioikeudet. Ronneby sai kaupunkioikeutensa takaisin vuonna 1882.


title: Blekingen lääni

text:
Seuraavassa kihlakuntien käytössä aiemmin olleet vaakunat:
Vuoden 1952 kuntauudistuksessa Blekingessä tehtiin kuntaliitoksia. Toinen kuntauudistus Ruotsissa tehtiin vuonna 1971. Nykyisin Blekingen vanhat pitäjät kuuluvat viiteen kuntaan. Kuntien keskustaajamista Karlshamn, Karlskrona, Ronneby ja Sölvesborg olivat aikaisemmin itsenäisiä kaupunkeja; Olofström puolestaan oli kauppalana.


title: Blekingen lääni

text: Vaakunaselitys: "Sinisessä kentässä tammi, jonka rungolle asetettu allekkain kolme kruunua, kaikki kultaa." (Ruotsiksi: "I blått fält en ek med tre kronor uppträdda på stammen, allt av guld.")


title: Blekingen lääni

text: Koska maakunta ja lääni vastaavat toisiaan täydellisesti, niin lääninhallitus on jo vanhastaan käyttänyt Blekingen maakuntavaakunaa. Tämä käytäntö vahvistettiin vuonna 1944.


title: Blekingen lääni

text: Vuonna 2010 Blekingen läänissä sijaitsi 46 taajamaa. Seuraavassa on lueteltu läänin 10 suurinta taajamaa.


title: Blekingen lääni

text: Läänin pääkaupunkia vastaava keskustaajama on lihavoitu.


title: Blekingen lääni

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo läänissä sijaitsevista työpaikoista ja "yöväestö" (ruots. "nattbefolkning") puolestaan läänissä asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus ja kierrätys, energiahuolto ja ympäristötoiminta sekä rakennustoiminta. Muut toimialat on laskettu palveluihin lukuun ottamatta niitä, joiden toimiala on tuntematon.


title: Blekingen lääni

text: Blekingen lääni kuuluu kokonaisuudessaan Blekingen läänin vaalipiiriin. Vuoden 2010 valtiopäivävaaleissa vaalipiirillä oli 5 kiinteää paikkaa (ruots. "fasta mandat") valtiopäiville. Kiinteiden paikkojen lisäksi valtiopäivävaaleissa on koko maassa 39 tasauspaikkaa (ruots. "utjämningsmandat"), jotka jaetaan vaalipiirien kesken vasta vaalien jälkeen.


title: Blekingen lääni

text: Yhteensä vaalipiiristä valittiin 6 valtiopäiväedustajaa, ja seuraavassa on esitetty viimeisimpien valtiopäivävaalien tulos.


title: Blekingen lääni

text: Blekingen lääniin kuuluu nykyisin viisi kuntaa:


title: Blekingen lääni

text: Vuoden 2011 lopussa 13,2 prosenttia läänin väestöstä oli ulkomaalaistaustaisia, joista 11,0 prosenttia oli syntynyt ulkomailla.


title: Blekingen lääni

text: Hieman vanhempien vuoden 2009 lopun tietojen mukaan läänissä asui 1 476 Suomessa syntynyttä, mikä vastasi 1,0 prosenttia läänin väestöstä.


title: Blekingen lääni

text: Vielä vanhempien vuoden 1984 lopun tietojen mukaan 4,4 prosenttia läänin asukkaista oli ulkomailla syntyneitä. Tuolloin läänissä asui 2 040 Suomessa syntynyttä, mikä vastasi 1,3 prosenttia läänin väestöstä.


title: Blekingen lääni

text: Vuoden 2010 tietojen mukaan 20 vuotta täyttäneiden läänin asukkaiden mediaaninettotulot olivat 179 951 kruunua.


title: Blekingen lääni

text: Vuoden 2011 lopussa läänin väestö jakautui eri ikäryhmiin seuraavasti:


title: Blekingen lääni

text: Blekingen läänissä oli vuoden 2011 lopussa yhteensä 152 979 asukasta, jotka asuivat kaikki Blekingen maakunnassa. Koko Blekingen maakunnan väestö asuu Blekingen läänissä.


title: Björn Soldan

text: Nils "Nisse" Björn Soldan (6. lokakuuta 1902, Göteborg – 9. syyskuuta 1953 Lontoo, Iso-Britannia) oli suomalainen valokuvaaja ja elokuvaaja.


title: Björn Soldan

text: Soldan oli Juhani Ahon ja tämän vaimon, Venny Soldan-Brofeldtin, sisaren Tilly Soldanin avioton lapsi. Tilly Soldan synnytti hänet Göteborgissa. Björn Soldan oli virallisesti Tillyn ottolapsi. Vuonna 1931 Soldan meni naimisiin "Vivien Birsen" kanssa.


title: Björn Soldan

text: Soldan opiskeli elokuvausta 1920-luvulla Saksan Münchenissä. Hän perusti vuonna 1925 velipuolensa Heikki Ahon kanssa "Aho & Soldan" -yhtiön, joka tuotti ja kuvasi yli 300 elokuvaa.


title: Björn Soldan

text: Soldan avioitui vuonna 1931 pietarilaissyntyisen, skotlantilais-englantilaisen tanssijan Vivien Birsenin kanssa joka oli opiskellut Sibelius-Akatemiassa.


title: Björn Soldan

text: Sotavuosina Soldan toimi tk-kuvaajana rintamalla. Sodan jälkeen hän muutti Englantiin ja työskenteli siellä kuolemaansa saakka BBC:n suomenkielisen osaston toimittajana Lontoossa.


title: Björn Soldan

text: Björn Soldanista kerrotaan Peter von Baghin "Lastuja - taiteilijasuvun vuosisata" dokumenttielokuvassa (2011). Elokuva kertoo Juhani Ahon suvun tarinaa 1800-luvun lopulta kohti nykyaikaa. Keskeisiä henkilöitä elokuvassa ovat Juhani Aho, hänen vaimonsa taidemaalari Venny Soldan-Brofeldt ja Ahon lapset Heikki Aho ja Björn Soldan. Kolmatta sukupolvea edustaa Juhani Ahon lapsenlapsi, valokuvaaja Claire Aho.


title: Richard Burton

text: Richard Burton (oikealta nimeltään Richard Walter Jenkins; 10. marraskuuta 1925 Pontrhydyfen, Wales – 5. elokuuta 1984) oli walesilainen näyttelijä, joka teki pitkän ja menestyksekkään uran Hollywoodissa.


title: Richard Burton

text:
Burton aloitti uransa näyttämöllä Britanniassa, mutta siirtyi Hollywoodiin 1952. Loistokkaasti alkanut teatteriura sai jotkut ennakoimaan hänestä Laurence Olivierin manttelinperijää brittiläisen näyttämötaiteen suurena mestarina, mutta suuret odotukset eivät lopulta täyttyneet. Shakespearea rakastanut Burton sai elokuvaurallaan esiintyä useassa Shakespeare-filmatisoinnissa. Hän oli seitsemän kertaa Oscar-ehdokkaana muttei saanut palkintoa kertaakaan.
Burtonin kaksi myrskyisää avioliittoa näyttelijä Elizabeth Taylorin kanssa vuosina 1964–1974 ja 1975–1976 tekivät heistä suihkuseurapiirien seuratuimman parin. Näyttelijä oli 1949–1984 naimisissa kolmen muunkin naisen kanssa. Vaikea alkoholismi nopeutti hänen kuolemaansa vain 58-vuotiaana. Burton on haudattu Sveitsin Célignyyn.


title: Richard Burton

text: Burton syntyi 10. marraskuuta 1925 Walesissa kaivostyöläisen perheeseen. Työläistaustainen, mutta sivistynyt ja lukenut nuorukainen viehättyi teatterista sodan aikana ja opettajansa Philip Burtonin avustuksella hän onnistui saamaan teatteriuransa alkuun.


title: Richard Burton

text: Burtonia pidettiin aikakautensa suurena nuorena lupauksena, ja monet suuret brittiläisnimet (kuten John Gielgud) ylistivät häntä. Menestyksekkäiden teatteriroolien lisäksi hän alkoi esiintymään brittiläisissä elokuvissa, ja hän päätyi lopulta Hollywoodiin vuonna 1952.


title: Richard Burton

text: Burtonin Hollywood-debyytit ”Serkkuni Raakel” (1952) ja ”Näin hänen kuolevan” (1953) saivat hyvän vastaanoton, ja hän sai elokuvista ensimmäiset Oscar-ehdokkuutensa. Seuraavat elokuvat eivät kuitenkaan menestyneet yhtä hyvin, ja hän palasi pian Britanniaan, mutta teki samalla muutamia hienoja elokuvia (kuten ”Katkera voitto”, 1957 ja ”Nuori viha”, 1959).


title: Richard Burton

text:
1960-luvun alkuvuosina Richard Burton palasi lähes pysyvästi Hollywoodiin. Massiivisen ”Kleopatra”-elokuvan kuvauksissa hänen ja legendaarisen Elizabeth Taylorin välille kehkeytyi kiihkeä, ja hyvin julkinen romanssi. He ottivat eron aiemmista puolisoistaan ja avioituivat vuonna 1964.
Tuossa vaiheessa kuitenkin hänen alkoholiongelmansa syveni entisestään. Burtonin nuoruusiän atleettinen olemus oli ehtinyt rapistua, mutta hänen karhea äänensä oli saanut lisää arvokkuutta ja tämä tuntui vain parantavan hänen roolisuorituksiaan. Hän todisti kykynsä mm. elokuvissa ”Becket” (1964), ”Liskojen yö” (1964) ja ”Vakoilija kylmästä” (1965), ja Burtonin roolisuoritusta etenkin "Vakoilija kylmästä"-elokuvassa kehuttiin lähes täydelliseksi.


title: Richard Burton

text:
Burton teki yhdessä Taylorin kanssa muutamia menestyselokuvia, kuten ”Kuka pelkää Virginia Woolfia?” (1966) ja ”Kuinka äkäpussi kesytetään” (1967). Hän oli 1960-luvun aikana peräti neljästi Oscar-ehdokkaana, ja Burton oli tämän ajanjakson suosituimpia ja parhaiten palkattuja elokuvatähtiä.
1970-luvulla hänen ja Taylorin myrskyisä avioliitto tuli tiensä päähän. He avioituivat uudelleen vuonna 1975, mutta uusi avioliitto päättyi jo seuraavana vuonna. Burton teki hienoja elokuvia vielä 1970-luvullakin, joihin lukeutuivat mm. ”Hevonen” (1977) ja ”Villihanhet” (1978), joka oli suuri katsojamenestys. ”Hevonen”-elokuvasta hän sai seitsemännen ja viimeiseksi jääneen Oscar-ehdokkuutensa.


title: Richard Burton

text: Burtonin terveysongelmat olivat edenneet kuitenkin hyvin pitkälle (hän lähes menehtyi "Klansman"-elokuvan kuvauksissa 1974), ja hänellä todettiin mm. maksakirroosi 1980-luvun alkuvuosina. Burtonin viimeiseksi elokuvarooliksi jäi ikoninen kiduttajarooli menestyselokuvassa ”1984” (1984) John Hurtia vastapäätä.


title: Richard Burton

text: Burton oli viidesti naimisissa, ja hän sai uraltaan tähden Hollywood Walk of Famelle.


title: Craiova

text: Craiova on Romanian kaupunki Oltenian alueella Doljin piirikunnassa. Se sijaitsee Tonavan sivujoen Jiun varrella. Kaupungissa on vuoden 2011 väestönlaskennan mukaan 269 506 asukasta ja sen pinta-ala on 81,41 neliökilometriä.


title: Craiova

text: Kaupungissa on mm. metalli-, kemian- ja elintarviketeollisuutta. Kaupunkiin on perustettu yliopisto vuonna 1965. Craiova on Kuopion ystävyyskaupunki.


title: Öljyonnettomuus

text: Öljyonnettomuus on onnettomuus, jossa öljyä päätyy luontoon. Yleensä suuria öljyonnettomuuksia aiheuttavat säiliöalukset merellä, jolloin öljyä leviää lauttoina laajemmalle alueelle. Suuret öljypäästöt aiheuttavat laajamittaisia ekologisia katastrofeja.Suurimpia öljytankkerionnettomuuksia:


title: Changchun

text: Changchun (, ) on Jilinin maakunnan pääkaupunki koillisessa Kiinassa.


title: Changchun

text: Changchunin kokonaispinta-ala on 20 532 neliökilometriä. Kaupunki sijaitsee koillisessa Kiinassa Songliaontasangon keskiosissa. Topografisesti alue vaihtelee kuitenkin vuoristo- ja tasankoseutujen välillä. Changchunissa on 222 järveä ja jokea. Kaupungin halki virtaavat muun muassa Yinma- ja Yitongjoet.


title: Changchun

text: Changchun sijaitsee itäisten kosteiden vuoristoalueiden ja läntisen puolikuivan tasankoilmaston välimaastossa. Kevät ja syksy ovat lyhyitä ja säältään hyvin vaihtelevia. Kesä on kuuma ja kostea ja talvi kylmä, pitkä ja kuiva. Vuoden keskimääräinen sademäärä on 522-615 millimetriä ja siitä kesäkuukausina tulee 60 prosenttia. Vuoden keskilämpötila on 4,8 astetta. Kylmimmän kuukauden tammikuun keskilämpötila on -17,2 astetta ja lämpimimmän kuukauden heinäkuun 23 astetta.


title: Changchun

text: Mongoliherttua sai 1796 Qing-dynastialta luvan asuttaa nykyisen Changchunin alue Shandongin ja Hebein maakuntien talonpojilla. Changchunin alaprefektuuri perustettiin 1800. Sen hallintokeskus siirrettiin 1825 nykyiseen paikkaansa. Se sai prefektuurin statuksen 1882, ja 1800-luvun loppupuolelle se jaettiin edelleen piirikuntiin. Changchun oli kuitenkin edelleen vain pieni kauppakeskus ja Jilinin alaisuudessa.


title: Changchun

text: Changchun alkoi 1900-luvun alussa todella kasvaa, kun siitä tuli rautateiden solmukohta. Siellä yhdistyivät japanilaisten Etelä-Mantšurian rautatie ja venäläisten Kiinan itäinen rautatie. Rautateillä oli kuitenkin eri raideleveydet, joten Changchunista tavaraa siirreltiin rautatieverkosta toiseen, ja tämän seurauksena kaupungin talous kehittyi. Japanin vaikutusvalta Mantšuriassa kasvoi Ensimmäisen maailmansodan jälkeen, ja se perusti 1932 sinne Mantšukuon nukkevaltion. Japanilaiset halusivat luoda mantšujen valtakunnalle arvoisen pääkaupungin ja siirsivät sen Mukdenista Changchuniin, jonka he nimesivät Xinjingiksi eli ”Uudeksi pääkaupungiksi”. Xinjingistä tehtiin Mantšukuon hallinnollinen, poliittinen ja kulttuurinen keskus, ja sinne rakennettiin leveitä teitä ja suuria aukioita. Kansallinen yliopisto perustettiin 1938.


title: Changchun

text: Toisen maailmansodan lopussa neuvostojoukot valtasivat Xinjingin, joka nimettiin uudestaan Changchuniksi. Se siirtyi sen jälkeen kiinalaisille kommunisteille, mutta Kuomintang valtasi sen pian. Kaupunki kärsi pahoin, erityisesti kommunistien ja Kuomintangin välisissä taisteluissa 1946–1948. Changchun päätyi lopulta 1948 Kansan vapautusarmeijalle viisi kuukautta kestäneen piirityksen jälkeen. Sen aikana noin 100 000 kaupunkilaista kuoli nälkään, ja kommunistit saivat käsiinsä raunioituneen kaupungin.


title: Changchun

text: Kommunistit muuttivat selvästi Changchunin luonnetta. Aiemmin siellä oli ollut vain vähän teollisuutta, mutta siitä tuli Koillis-Kiinan teollistumisen keskus. Vuosina 1948–1957 kaupungin teollisuustuotanto kasvoi 24-kertaiseksi, ja siitä tuli erityisesti Kiinan autoteollisuuden keskus.


title: Changchun

text: Changchun jaetaan 10 hallinnolliseen alueeseen. Sen alaisuudessa on seitsemä piiriä, kaksi piirikuntatason kaupunkia ja yksi piirikunta (numerointi kuten oheisessa kuvassa):


title: Changchun

text: Changchunin bruttokansantuote on 284,86 miljardia renminbiä. Liikennevälineiden valmistut on kaupungin suurin teollisuuden ala, ja siellä tuotetaan noin yhdeksän prosenttia kaikista kiinalaisista autoista. Changchunissa valmistettiin aikaisemmin vain kiinalaisia autoja, mutta siellä on nykyään myös Toyotan ja Volkswagenin tehtaat. Siellä on myös elintarvike-, elektroniikka-, biotekniikan, lääketieteen ja energiateollisuutta. Kaupungin suurimmat yritykset ovat autonvalmistaja FAW ja Jilin Yatai.


title: Brest (Ranska)

text: Brest on kaupunki Länsi-Ranskan Bretagnessa Finistèren departementissa Atlantin rannikolla. Vuonna 2012 siellä oli 141 315 asukasta. Kaupungissa on vahvasti linnoitettu sotasatama ja merisotakoulu. Kaupunki vahingoittui pahasti toisessa maailmansodassa, sillä saksalaisilla oli siellä sukellusvenesatama, jota pommitettiin rajusti. Brest on taiteen ja historian kaupunki.


title: Brest (Ranska)

text: Alueelta löytyy roomalaisten linnoitus 300-luvulta . 1100-luvulla kaupungin latinalainen nimi oli Bresta super Caprellam. Vuonna 1593 Ranskan kuningas Henry IV myönsi Brestille kaupungin nimen palkkiona uskollisuudestaan katolisten ja protestanttien välisen sodan aikana. Kaupunki sijaitsee ihanteellisesti rannikolla ja satamana, joka tarjosi suojaa aluksille. Ludvig XIV päätti kehittää kuninkaallista laivastoa mm. Brestin satamaa ja arsenaalia.


title: Brest (Ranska)

text: Seuraavana vuosisadalla 1700- luvulla alkoivat suuret tutkimusmatkat, Brestistä lähdettiin tutkimaan meriä. Silloin löydettin monta uutta paikkaa Bougainville (1766), Kerguelen (1773), La Pérouse (1785) ja d'Entrecasteaux (1791). Nämä luonnontieteilijät ja löytöretkeilijät olivat aikansa meribiologeja ja merentutkijoita . Brestissä käynnistettiin lukuisia tieteellisiä tutkimuksia, ja niiden havainnot osaltaan valtamerien tutkimusta.


title: Brest (Ranska)

text: Toisen maailmansodan aikana Brest tuhoutui lähes kokonaan. Sodan jälkeen historiallisen keskusta vähitellen rakennettiin uudelleen, vuosien 1946 - 1961 suunnitelmista vastasi arkkitehti Jean-Baptiste Mathon (1893- 1971). Jälleenrakennus päättyi uuden kaupungintalon myötä Vapauden aukiolla


title: Brest (Ranska)

text: Kaupungissa on myös yliopisto, jossa opiskelee 26 000 opiskelijaa.


title: Brest (Ranska)

text: Jalkapallojoukkue Stade Brestois pelaa Ranskan pääsarjassa.


title: The Everly Brothers

text: The Everly Brothers oli yhdysvaltalainen, 1950–1960-lukujen vaihteessa suosionsa huipulla ollut lauluduo. Sen muodostivat veljekset Isaac Donald ”Don” Everly (s. 1. helmikuuta 1937 Brownie, Kentucky) ja Philip ”Phil” Everly (19. tammikuuta 1939 Chicago, Illinois – 3. tammikuuta 2014 Burbank, Kalifornia). Heidän edustamaansa musiikinlajia on kuvattu kantrivaikutteiseksi rock and rolliksi.


title: The Everly Brothers

text: The Everly Brothersin ensimmäinen single ”Keep A’ Lovin Me” (1956) ei myynyt odotetusti, mutta seuraavasta, Elviksen ja monien muiden artistien aiemmin hylkäämästä kappaleesta ”Bye Bye Love” (1957) tuli heidän ensimmäinen suuri listamenestyksensä. Veljesduon tunnetuimpiin kappaleisiin kuuluvat myös ”Wake Up Little Susie” (1957), ”Claudette” (1958), ”Let It Be Me” (1959), ”All I Have to Do Is Dream” (1960), ”Cathy’s Clown” (1960), ”When Will I Be Loved” (1960) ja ”Crying in the Rain” (1961). Duo lopetti virallisesti 1973 ja veljekset lähtivät soolourille, mutta he tekivät satunnaisesti yhteiskeikkoja. Vuonna 1983 listojen kärkisijoille nousi heidän kappaleensa ”On the Wings of a Nightingale”.


title: The Everly Brothers

text: Yhtye vaikutti suuresti Simon & Garfunkelin, The Beatlesin ja The Beach Boysin lauluharmonioihin sekä esimerkiksi näiden yhtyeiden musiikkiin laajemminkin. The Everly Brothers kuuluu sekä Rock and Roll Hall of Fameen että Country Music Hall of Fameen. Duolla on myös tähti Hollywood Walk of Famella.


title: Terminaattori (tähtitiede)

text: Terminaattori on tähtitieteessä valon ja varjon raja kuiden tai planeettojen pinnalla. Terminaattoria tutkimalla saadaan tietoa taivaankappaleen pinnan rakenteesta. Esimerkiksi sumea terminaattori on merkkinä kaasukehän olemassaolosta. Maan Kuun pinnan rosoisuus tulee esiin pitkinä varjoina lähellä terminaattoria valoisalla puolella.


title: Gravitaatiolinssi

text:
Gravitaatiolinssi on lähempänä oleva kappale, joka painovoimallaan taittaa kauempana olevan kohteen valoa voimistaen sitä. Kaukainen kohde voi olla kvasaari, alkugalaksi, ja läheinen kohde massiivinen galaksi.
Merkittävään valon taipumiseen tarvitaan massiivinen "linssi". Galaksi on sopiva tähän.
Gravitaatiolinssi vääristää, siirtää ja hajottaa kohteen kuvaa. Kohteen ja linssin asemasta sekä linssin voimasta riippuu, hajoaako kohde moneen osaan ja leviääkö renkaaksi linssinä toimivan läheisen kohteen ympärille. Monesti gravitaatiolinssiä sanotaan Einsteinin renkaaksi.
Albert Einstein ennusti ilmiön olemassaolon suhteellisuusteoriassa.


title: Gravitaatiolinssi

text: Taipumakulman voi laskea kaavasta:


Gravitaatiolinssi


title: Gravitaatiolinssi

text: Missä:


title: Gravitaatiolinssi

text: formula_2 on gravitaatiovakio


title: Gravitaatiolinssi

text: formula_3 on kappaleen massa


title: Gravitaatiolinssi

text: formula_4 on etäisyys valon (tai muun sähkömagneettisen säteilyn) lähtöpisteestä


title: Gravitaatiolinssi

text: formula_5 on valonnopeus tyhjössä


title: Gravitaatiolinssi

text: formula_6 on taipumakulma


title: Kaamos

text: Kaamos eli polaariyö on vuotuinen ajanjakso, jonka aikana aurinko ei nouse horisontin yläpuolelle. Ilmiö esiintyy maapallon napapiireillä ja niitä korkeammilla leveysasteilla. Mitä lähemmäs napoja mennään, sitä aikaisemmin kaamos alkaa ja sitä pidempi on kaamosaika.


title: Kaamos

text: Jos valo ei taipuisi ilmakehässä, napapiiri olisi sen alueen rajana, jossa auringon keskipiste pysyy yhtenä päivänä vuodessa horisontin alapuolella. Pohjoisella napapiirillä tämä tapahtuu talvipäivänseisauksena 21. tai 22. joulukuuta ja eteläisellä napapiirillä 21. tai 22. kesäkuuta (eli pohjoispuoliskon kesäpäivänseisauksena). Samoin napapiirit olisivat myös kesän yöttömän yön rajana. Nykyisin auringonnousu määritellään kuitenkin auringon yläreunan, ei keskipisteen mukaan. Auringon suuri koko ja valon taipuminen saavatkin aikaan, että auringon yläreunan mukaan määritellyn pohjoiskalotin kaamoksen eteläraja on suunnilleen yhden leveysasteen verran pohjoisen napapiirin pohjoispuolella. Suomessa kaamoksen raja kulkee hieman Sodankylän eteläpuolitse. Vastaavasti etelässä eteläkalotin kaamoksen pohjoisraja on suunnilleen saman verran eteläisen napapiirin eteläpuolella, eli Rotheran tienoilla.


title: Kaamos

text: Ihmisiin kaamos saattaa vaikuttaa kielteisesti, ja pimeys voi laukaista kaamosmasennuksen tai aiheuttaa ylimääräistä väsymystä, "kaamosväsymystä".


title: Kaamos

text: Suomen pohjoisimmassa pisteessä kaamos kestää noin 51 vuorokautta.


title: Kaamos

text:
Laajentuneessa mielessä kaamokseksi sanotaan nykyisin usein pimeää syys- ja talvikautta sielläkin, missä aurinko tällöinkin on lyhyen aikaa vuorokaudesta horisontin yläpuolella.
EteläkalotillaPohjoiskalotilla


title: Sitruunapippuri

text: Sitruunapippuri on maustesekoitus, joka sisältää tyypillisesti suolaa (20–40 %), musta- tai valkopippuria, sitruuna-aromia ja joskus kuivattua ja jauhettua sitruunankuorta. Kurkumaa käytetään tuomaan keltaista väriä. Sitruunapippuria saa markkinoilta valmiina mausteseoksina. Suomalaisia valmistajia on muun muassa Meira Oy.


title: Sitruunapippuri

text: Sitruunapippuria käytetään kalaruokien mausteena, joskus myös kasvisruoissa ja salaatinkastikkeissa.


title: Sitruunapippuri

text: Halvassa sitruunapippurisekoituksessa suolan osuus voi olla huomattava.


title: Esko Kiviranta

text:
Esko Emil Kiviranta (s. 2. syyskuuta 1950 Sauvo) on sauvolainen Keskustan kansanedustaja Varsinais-Suomen vaalipiiristä (vuodesta 2003 alkaen). Kiviranta on muun muassa eduskunnan valtiovarainvaliokunnan ja tarkastusvaliokunnan jäsen sekä kuuluu Suomen Pankin tilintarkastajiin. Vuoden 2018 alusta Kiviranta on toiminut eduskunnan valtiovarainvaliokunnan verojaoston puheenjohtajana. Koulutukseltaan hän on agronomi, maatalous- ja metsätieteiden maisteri ja varatuomari. Sotilasarvoltaan Kiviranta on reservin kapteeni.
Kansanedustajan työnsä ohessa hän on viljellyt kotitilaansa – viljaa ja muuta kasvinviljelyä.


title: Maser

text: Maser ("microwave amplification by stimulated emission of radiation" eli "mikroaaltojen vahvistaminen stimuloidulla säteilyn emissiolla") on optinen laite. Maser tarkoittaa vahvistettuja, tahdistettuja mikroaaltoja. Maserissa sähkömagneettisen säteilyn aallot värähtelevät samassa tahdissa eli ovat koherentteja. Aallot ovat myös samaan suuntaan polarisoituneita ja tietenkin saman taajuisia. Tavallisessa mikroaaltosäteilyssä on eri taajuuksisia, eri tahdissa värähteleviä aaltoja.


title: Maser

text: Maser keksittiin ennen laseria, ja ensimmäisiä lasereita sanottiin ”optisiksi masereiksi”. Maser keksittiin Neuvostoliitossa ja USA:ssa 1950-luvun alussa.


title: Maser

text: Masereita käytetään sähköisinä vahvistimina radioteleskoopeissa, aseena sekä tarkoissa kelloissa.


title: Maser

text:
Masereita on erityyppisiä, jotkut kiinteät aineet tuottavat masersignaalia, samoin monet kevyet molekyylit. Näitä ovat mm. vesi (HO),
hydroksidi-ioni (OH), ammoniakki (NH) ja metanoli (CHOH). Tähtien syntyalueilta tulee monesti vesimaser-emissio 22 gigahertsin taajuudella.


title: Mari Mörö

text: Mari Mörö (s. 1963 Mikkeli) on suomalainen kirjailija. Pitkän kuunnelma- ja nuortenkirjailijauran jälkeen romaani "Kiltin yön lahjat" (1998) herätti paljon huomiota. Romaani kertoo yksinhuoltajan omatoimisesta lapsesta tragikomedian keinoin. "Kiltin yön lahjat" oli ilmestymisvuonnaan Finlandia-palkintoehdokkaana ja sai Runeberg-palkinnon vuonna 1999. Romaani oli arvostelumenestys, ja sen aihepiiri on edelleen ajankohtainen.


title: Mari Mörö

text: Mari Mörö on toiminut pitkään luovan kirjoittamisen opettajana ja sanataideohjaajana muun muassa Helsingin yliopistossa, Taideteollisessa korkeakoulussa ja Tampereen yliopistossa. Hän toimii luovan kirjoittamisen ohjaajana ja hänellä on oma, verkossa toimiva kirjoittajakoulu. . Hänen ohjauksessaan ovat olleet esimerkiksi Tuomas Kyrö, Karo Hämäläinen, Pekka Manninen, Pekka Huotari, Asko Jaakonaho ja Mari Pyy.


title: Mari Mörö

text: Mörö on toiminut kuunnelmakäsikirjoittajana, script editorina ja dramaturgina Yleisradiossa 1995–2005 ja ideoinut lukuisia radio-ohjelmasarjoja.


title: Mari Mörö

text: Hän on tunnettu intohimoisesta puutarhaharrastuksestaan ja alaan liittyvistä, humoristisista kirjoistaan. Hän on toiminut muun muassa Kotipuutarha-lehden ja Helsingin Sanomien puutarhakolumnistina, ja tehnyt aihepiiriin liittyviä ohjelmia Yleisradiolle.


title: Mari Mörö

text: Myöntäessään Mörölle tunnustuspalkinnon vuonna 2008 WSOY esitti perusteluina muun muassa monipuolisuuden ja nopeakäänteisen kerronnan taitamisen. Monipuolisuuttaan kirjallisella kentällä ja muualla Mörö on kuvannut näin: "Kirjoitustyöt ovat kohdallani teoskentelua, sitä ei pidä sotkea teeskentelyyn. Syttymistä ja innostumista – ja tekemistä, alttiutta innostua."


title: Mari Mörö

text: Mari Mörön kustantaja on vuodesta 2010 alkaen Teos. Kirjailijan muita kustantajia ovat Kirjapaja, Minerva, Lasten Keskus, Minerva, Tammi ja WSOY.


title: Mari Mörö

text: Eri sanoma- ja aikakauslehtien pakinoitsijana/koluministina Mörö toiminut vuodesta 1984.


title: Mari Mörö

text: Kirjailija asuu Etelä-Savossa Mörönperällä ja osan vuodesta Vancouverinsaarella Kanadassa.


title: Kuudes ristiretki

text: Kuudes ristiretki 1228 oli ristiretkistä ensimmäinen, jota ei järjestetty suoranaisesta paavin määräyksestä. Sen johtaja keisari Fredrik II lähti Brindisistä kohti Syyriaa. Diplomaattisin keinoin hän saavutti suurta menestystä ja valloitti Jerusalemin, Nasaretin ja Beetlehemin kymmenen vuoden ajaksi.


title: Kuudes ristiretki

text: Fredrik II oli halunnut osallistua jo viidennelle ristiretkelle, mutta paavi ei huolinut häntä mukaan koska pelkäsi auktoriteettinsa kyseenalaistamista. Vuonna 1225 Fredrik nai Jerusalemin Isabellan, joka oli Jerusalemin kuningaskunnan nimellisen hallitsijan tytär. Tämän jälkeen Fredrikillä oli laillinen syy olla kiinnostunut kuningaskunnan valtaan palauttamisesta.


title: Kuudes ristiretki

text: Fredrik lähti Brindisistä Syyriaan 1227 Gregorius IX:n ollessa paavina. Epidemian takia Fredrikin laivaston piti palata Italiaan. Ristiretkeläisvalan rikkominen antoi paaville syyn julistaa Fredrik kirkonkiroukseen. Tästä huolimatta Fredrik lähti uudelleen kohti Syyriaa, ja saapui Akkoon syyskuussa 1228.


title: Kuudes ristiretki

text: Akkossa, joka oli Jerusalemin kuningaskunnan nimellinen pääkaupunki, oli erilaisia mielipiteitä Fredrikistä. Hänen oma armeijansa ja iso osa ylimystöstä tuki häntä, mutta patriarkka, Temppeliherrat ja monet tavalliset kansalaiset eivät häntä tukeneet. Tämä liittyi yleiseurooppalaiseen jakaantumiseen paavin ja Pyhän saksalais-roomalaisen keisarikunnan kannattajiin. Fredrik sai kuitenkin kaupungin yhtenäistymään.


title: Kuudes ristiretki

text: Tämän jälkeen Fredrik siirsi kaikki kokoonsaamansa joukot Akkosta Jaffaan ilmaisten näin selvästi, että hänen aikomuksenaan oli hyökätä linnoittamattomaan Jerusalemiin. Egyptin sulttaani Al-Kamil tarjosi nopeasti sopimusta, josta Fredrik ei voinut kieltäytyä. Vuoden 1229 Jaffan sopimuksella Fredrik sai Jerusalemin, Betlehemin, Nasaretin ja muutamia muita paikkakuntia sekä pyhiinvaeltajien tien Jaffaan. Jerusalemia ei linnoitettu, koska muslimit saivat oikeuden valvoa Temppelivuorta ja sen moskeijoita. Lisäksi sovittiin kymmenen vuoden aselevosta. Näin Fredrik pääsi ratsastamaan Jerusalemiin kuninkaana (itse asiassa sijaishallitsijana, sillä hänen alaikäinen poikansa oli perinyt Jerusalemin kruunun äidinisältään.) Paavi ei sopimusta hyväksynyt, koska hänen mukaansa muslimeja vastaan piti taistella eikä tehdä heidän kanssaan kauppoja.


title: Kuudes ristiretki

text: Fredrikin esimerkin mukaisesti myöhemmätkin kuninkaat tekivät omia ristiretkiään odottamatta paavillista siunausta. Ranskan Ludvig IX teki kaksi ja Englannin Edvard yhden ristiretken.


title: Viides ristiretki

text: Viides ristiretki lähti Unkarista, Itävallasta ja Baijerista vuoden 1215 neljännen lateraanikonsiilin siunaamana. Ristiretkeläisten onnistui valloittaa Damiettan kaupunki Egyptissä vuonna 1219. Voitonhuumassaan he yrittivät käydä myös Kairon kimppuun, mutta Niili tulvi heidän edessään ja saartoi ristiretkeläiset, jotka tulivat pahasti lyödyiksi.


title: Viides ristiretki

text: Paavi Innocentius III varusti retken matkaan hyökkäämään nousevaa voimakasta muslimivaltio Egyptiä vastaan. Koska toinen ristiretki oli ollut pettymys, hän halusi välttää kuninkaiden sekaantumista matkajärjestelyihin. Fredrik II olisi ollut innokas, mutta paavi torjui hänen osallistumisensa. Tällä kertaa mukana oli aikaisempaa vähemmän ranskalaisia, sillä heitä tarvittiin harhauskoisten torjunnassa omalla maallaan.


title: Ernst Nevanlinna

text: Ernst Fredrik Nevanlinna (vuoteen 1906 Neovius; 10. toukokuuta 1873 Pielisjärvi – 7. syyskuuta 1932 Helsinki) oli suomalainen taloustieteen professori ja poliitikko, joka edusti ensin Suomalaista puoluetta ja sitten kokoomusta. Hän oli 1906–1913 "Uuden Suomettaren" ja 1919–1922 "Uuden Suomen" päätoimittajana sekä lyhyen aikaa senaattorina vuonna 1905 ja Eduskunnan puhemiehenä vuonna 1918. Nevanlinna toimi myös kahdesti Suomalaisen puolueen puheenjohtajana.


title: Ernst Nevanlinna

text: Ernst Neovius kuului Neoviusten tunnettuun sivistys- ja säätyläissukuun. Hänen vanhempansa olivat Pohjois-Karjalassa asunut metsähallituksen virkamies Otto Anders Oleg Neovius ja Eva Kumlin. Korkeimman oikeuden presidenttinä toiminut Hjalmar Neovius oli hänen serkkunsa.


title: Ernst Nevanlinna

text: Ylioppilaaksi Nevanlinna kirjoitti 17-vuotiaana Hämeenlinnan klassillisesta lyseosta vuonna 1890. Sen jälkeen hän alkoi opiskella taloustiedettä ja työskenteli opintojensa ohessa lukionopettajana. Nevanlinna nimitettiin vuonna 1900 dosentiksi yliopistoon, ja vuonna 1903 hän väitteli tohtoriksi.


title: Ernst Nevanlinna

text: Opiskeluvuosinaan Nevanlinna oli ollut fennomaanien opiskelijajärjestö Suomalaisen Nuijan puheenjohtaja. Elokuussa 1905 hän kohosi vain 32-vuotiaana senaatin talousosastoon valtiovaraintoimituskunnan päälliköksi. Koko Strengin senaatti joutui kuitenkin eroamaan jo kolmen kuukauden kuluttua suurlakon vuoksi, ja pitkään säilyneen myöntyväisyysmiehen maineen vuoksi tästä lyhyestä senaattorikaudesta oli luultavasti Nevanlinnan uralle enemmän haittaa kuin hyötyä.


title: Ernst Nevanlinna

text: Nevanlinnalla oli taipumus toistuvasti kannattaa politiikkaa, joka osoittautuisi pian vanhentuneeksi: vuonna 1917 hän oli skeptinen Suomen itsenäisyystoiveita kohtaan, seuraavana vuonna Saksaan nojaavan monarkian innokas kannattaja. Nevanlinna edusti politiikassa maltillista sosiaalikonservatismia eikä ollut siis varsinaisesti erityisen oikeistolainen tai taantumuksellinen. Hän vain eli henkisesti sen verran menneessä ajassa, ettei oikein sopeutunut moderniin politiikkaan.


title: Ernst Nevanlinna

text: Kun Suomalainen puolue järjestäytyi muodollisesti vuonna 1906, Nevanlinnasta tuli sen nimellinen puheenjohtaja ja tämän myötä myös "Uuden Suomettaren" päätoimittaja. Hän jatkoi kummassakin tehtävässä vuoteen 1913. Nevanlinna oli vielä uudelleen puolueensa puheenjohtaja 1916–1918, sen lakkauttamiseen asti.


title: Ernst Nevanlinna

text: Nevanlinna oli kansanedustajana vuosina 1907–1922 ja johti useasti eduskunnan valtiovarainvaliokuntaa. Eduskunnan kokoonnuttua marraskuun alussa 1918 uusille valtiopäiville Nevanlinna valittiin puhemieheksi, sillä vanhasuomalaisten todellinen johtaja ja edellinen puhemies Lauri Ingman oli vielä Saksassa viemässä Hessenin prinssi Friedrich Karlille tietoa Suomen kuninkaanvaalin tuloksesta. Kun Ingman palasi kotimaahan, Nevanlinna luopui puhemiehen tehtävästä hänen hyväkseen. Hänen puhemieskautensa ehti kestää vain viisi päivää, ja kausi oli siten Suomen historian lyhin.


title: Ernst Nevanlinna

text: Kun Kansallinen Kokoomuspuolue perustettiin joulukuussa 1918, Nevanlinna tuli sen puoluejohtoon. Hän toimi myös päätoimittajana puolueen pää-äänenkannattajalehdessä, joka oli muuttanut 1919 nimensä "Uudeksi Suomeksi". Hän ei kuitenkaan ollut koskaan erityisen kiinnostunut toimittajanurasta. Vuonna 1922 hänet syrjäytettiin puolueen nuoremman polven ja oikeistosiiven vaatimuksesta, sillä hän ei ollut kannattanut eduskunnassa tarpeeksi innokkaasti heimoaatetta tai suuryrityksiä suosivaa verotusta. Katkeroitunut Nevanlinna väistyi politiikasta, ja hänet nimitettiin samana vuonna kansantaloustieteen vt. professoriksi vasta perustettuun Turun yliopistoon, mistä hän siirtyi edelleen 1924 Helsingin yliopistoon finanssiopin professoriksi. Tätä virkaa hän hoiti kuolemaansa asti. Esimerkiksi Tuure Junnila arvosti Nevanlinnaa hyvänä luennoitsijana.


title: Ernst Nevanlinna

text: Nevanlinna oli vuodesta 1919 alkaen Eduskunnan pankkivaltuuston jäsen ja vuodesta 1925 kuolemaansa asti sen puheenjohtaja.


title: Ernst Nevanlinna

text: Nevanlinna kuoli 59-vuotiaana vähäisestä haavasta saamaansa verenmyrkytykseen. Suomen Pankki tilasi hänen haudalleen Helsingin Hietaniemen hautausmaalla Eemil Haloselta pronssiveistoksen "Semper Excelsior" (”Alati korkeammalle”), joka paljastettiin marraskuussa 1934. Siitä tuli aikanaan niin ihailtu, että siitä teetettiin kopiot ainakin kahteen muuhun hautamuistomerkkiin.


title: Armageddon

text: Armageddon, Harmageddon tai Harmagedon voi tarkoittaa seuraavia:


title: Meetro

text: Meetro oli useassa verkossa toimiva pikaviestiohjelma, jossa on myös paikannuspalvelu (LBS). Ohjelma on yhteensopiva seuraavien pikaviestiohjelmien kanssa: AOL Instant Messenger, Yahoo! Messenger, Windows Live Messenger ja ICQ. Meetron ominaisuudet tekevät siitä käytännöllisen sellaisten ihmisten tapaamiseen, joilla on samat kiinnostuksen kohteet ja/tai jotka ovat samalla alueella. Ohjelma myös paketoi useat pikaviestinverkot yhteen. Meetron emoyhtiö on Meetroduction, LLC, joka sijaitsee Palo Altossa, Kaliforniassa.


title: Meetro

text: Meetro erosi muista suosituista pikaviestinohjelmista siten, että käyttäjä voi asettaa ohjelmaan sijaintipaikkansa ja nähdä lähettyvillään online-tilassa olevat muut käyttäjät. Sen sijaintipaikannus nykyisellään löytää suurimman osan paikoista Yhdysvalloissa ja Euroopassa ja sitä laajennetaan koko ajan kattamaan lisää alueita. Käyttäjät, joiden sijaintipaikkaa ohjelma ei suoraan löydä, voivat ilmoittaa ohjelmalle koordinaattinsa, jotta näkevät sijaintinsa muihin käyttäjiin nähden.


title: Meetro

text: Meetro toimi siten, että se käy läpi MAC-osoitteita langattomista liityntäpisteistä käyttäjän lähistöllä. Sitten Meetro ottaa yhteyttä päätietokantapalvelimeen ja vertaa MAC-osoitetta listaan tiedettyjä osoitteita ja niiden paikannuskoordinaatteja. Kun Meetrolla on yleiskäsitys käyttäjän sijainnista, niin se vertaa sitä muihin käyttäjiin ympäristössä ja näyttää kuka on online-tilassa neljänneskilometrin, puolen kilometrin, kilometrin jne. etäisyydellä.


title: Opel Calibra

text: Opel Calibra on Opelin vuosina 1989–1997 valmistama coupé-korinen henkilöauto, joka perustuu tekniikaltaan Opel Vectraan. Se korvasi vuotta aikaisemmin mallistosta poistuneen Mantan. Isossa-Britanniassa autoa myytiin Vauxhallina, Australiassa ja Uudessa-Seelannissa Holdenina ja Etelä-Amerikassa Chevroletina. Calibran suunnittelivat yhdessä saksalainen Erhard Schnell ja yhdysvaltalainen Wayne Cherry. Mallia valmistettiin Saksan Rüsselsheimissa ja kapasiteettiongelmien vuoksi myös Uudenkaupungin tehtaalla Suomessa. Viimeisten vuosimallien autot tulivat pelkästään Suomesta. Calibraa valmistettiin yhteensä 239 000 kappaletta. Parhaimmillaan, vuonna 1991, autoa myytiin 67 000 kappaletta, jonka jälkeen myyntiluvut kuitenkin kääntyivät laskuun heikentyneen taloustilanteen vuoksi. Opel Calibrasta valmistettiin lukuisia erikoismalleja, kuten esimerkiksi Calibra DTM, Keke Rosberg Edition ja harvinaisempi Cliff Edition. Calibran seuraajana voidaan pitää hieman pienempää, vuonna 1999 esiteltyä Opel Astra Coupéa.


title: Opel Calibra

text: Calibran kokonaisilmanvastuskerroin (0,26) oli pienin sarjavalmisteisessa autossa oleva ilmanvastus aina vuoteen 2000 asti. Suomalaisista kilpakuljettajista Keke Rosberg ajoi DTM-sarjaa Calibralla vuosina 1993–1995 ja JJ Lehto vuosina 1995–1996. Calibran hyvä myynti ja suosio perustuikin osaltaan auton menestykseen ja näkyvyyteen DTM-sarjassa. Tärkeimpänä vahvuutena voidaan pitää urheilullista ulkonäköä yhdistettynä käytännöllisyyteen, josta näkyvänä esimerkkinä oli coupé-mallille hyvät sisätilat sekä kohtalaisen suuri tavaratila.


title: Opel Calibra

text: Calibrasta valmistettiin sekä etu- että nelivetoisia malleja. Nelivetojärjestelmä perustui viskokytkimeen. Moottorivaihtoehtoina oli aluksi kaksi 2,0-litraista bensiinimoottoria: kahdeksanventtiilinen 115-hevosvoimainen sekä 16-venttiilinen 150-hevosvoimainen. Keväällä 1992 valikoimaa täydennettiin turboahdetulla 2,0 litran moottorilla, jossa oli tehoa 204 hevosvoimaa. Sen voimin Calibra saavutti 245 km/h:n huippunopeuden ja kiihtyi nollasta sataan 6,8 sekunnissa. Vaihteistona oli kuusiportainen Getragin manuaalivaihteisto, jonka välitykset oli säädetty lyhyiksi.


title: Opel Calibra

text: Syksyllä 1993 esiteltiin myös Calibra V6, jonka voimanlähteenä oli aikaisemmin Vectrassa ja Omegassa käytetty 2,5-litrainen 170 hevosvoimaa tuottava moottori. Alkuvuonna 1994 perusmoottorit (115/150 hv) korvattiin uudella 136-hevosvoimaisella Ecotecilla.


title: Opel Calibra

text: Calibra koki kasvojenkohotuksen syksyllä 1994. Ulkona näkyvin uudistus oli konepellistä maskiin siirtynyt Opelin logo ja sisällä valkopohjainen mittaristo. Muut muutokset kohdistuivat varusteluun ja uusiin kevytmetallivanteisiin.


title: Opel Calibra

text: General Motorsin ostettua Saab-Scanian loppuvuodesta 1989 kuului kauppaan myös Saab-Valmetin (nyk. Valmet Automotive) tehdas. 15 tammikuuta 1990 Saab-Valmetin toimitusjohtaja Juhani Linnoinen keskusteli General Motorsin talousjohtajan Richard G. Wagone Jr:n kanssa Opel Calibran valmistamisesta Suomessa. Lopullinen kokoonpanosopimus Calibran valmistamisesta Suomessa allekirjoitettiin 8. kesäkuuta 1990 Zürichissa. Investoinnit Calibran rakentamiselle Suomessa olivat 200 miljoonaa markkaa. Kaikki työkalut Calibran valmistukseen tehtiin Suomessa lukuun ottamatta hitsausrobotteja, jotka hankittiin japanilaiselta Fanuc-yritykseltä. Ensimmäinen Suomessa rakennettu yksilö, malliltaan Opel Calibra 2.0 8V, valmistui 25. maaliskuuta 1991. Vuoden 1992 puolella tuli ongelmia, kun Calibran kysyntä hiipui ja General Motors vaati Saab-Valmetin tehdasta alentamaan kokoonpanohintoja reilusti, mihin Saab-Valmet ei suostunut. General Motors oli päättänyt jo vuoden 1992 lopulla, että Calibran valmistus loppuisi Suomessa. Tämä olisi ollut General Motorsille halvin ratkaisu lakkauttaa Suomen tehdas ja siirtää tuotanto Saksaan. Tosin Saab-Valmetista oli nyt tullut itsenäinen, kun se oli lunastanut osakkeet pois Saab Automobilesta (Saab-Scania) keväällä 1992. Täten Saab-Valmetista tuli täysin suomalainen autotehdas. Loppuvuodesta 1992 David Herman lähetti uhkauskirjeen, jossa Saab-Valmet saisi korkeintaan kolmasosan kokoonpanohinnasta ja että tuotanto päättyisi, elleivät suomalaiset hyväksyisivät uutta hintaa. Tämän johdosta Saab-Valmet haastoi General Motorsin ja Opel AG:n oikeuteen sopimuksen rikkomisesta. Saab-Valmetille ei toimitettu ainuttakaan Calibran osaa vuoden 1993 puolella, tämän johdosta lomautettiin yli tuhat ihmistä. Oikeus totesi, että General Motors ja Opel AG olivat rikkoneet sopimusta, ja että Uudenkaupungin tehdas on otettava huomioon samalla tavalla kuin mikä tahansa General Motorsin tehdas. Lääninoikeuden päätöksen mukaan Opel määrättiin välittömästi jatkamaan tuotantoa Suomessa, ja kesäkuussa 1993 Calibran tuotanto alkoikin uudelleen. Lopullisessa oikeudenkäynnissä, joka käytiin 11.–14. tammikuuta 1994 välisenä aikana oikeus päätti, että Calibran tuotannon on jatkuttava Suomessa. Tämän lisäksi oikeus katsoi, että Calibran kokoonpanohinta on se, mitä on sovittu eikä hinnanalennuksia sallita. Uusi sopimus tehtiin 14. tammikuuta 1994, jossa sovittiin, että Suomessa rakennetaan 45 prosenttia kaikista tulevista Calibroista. Lisäksi General Motorsin piti maksaa mittaavat korvaukset Saab-Valmetille menetetystä tuotannosta, oikeudenkäyntikulut korkoineen sekä kertakorvaus osapuolten välisten riitojen lopettamisesta. Pelkät oikeudenkäyntikulut olivat Saab-Valmetille 40 miljoonaa markkaa. Elokuun 1994 jälkeen tehtiin uusi sopimus, jossa kaikki Calibrat tehtäisiin Suomessa. Viimeinen Calibra valmistettiin heinäkuussa 1997. Valmistuksen lopettamisen jälkeen General Motors joutui korvamaan Valmet Automotivelle työkaluhankinnat, jotka oli hankittu Calibraa varten. Korvaukset niistä olivat yli 100 miljoonaa markkaa.


title: Gheorghe Hagi

text: Gheorghe Hagi (s. 5. helmikuuta 1965 Săcele, Romania) on romanialainen jalkapallovalmentaja ja entinen hyökkääjä.


title: Gheorghe Hagi

text: Hagi, joka on etniseltä taustaltaan aromanialainen ja lempinimeltään "Karpaattien Maradona", on voittanut Romanian vuoden pelaaja -palkinnon ennätykselliset kuusi kertaa. Hänet myös hiljattain nimettiin Romanian vuosisadan pelaajaksi. Hagi pelasi 125 maaottelua, joissa teki 35 maalia ja edusti Romaniaa kolmissa MM-kilpailuissa. Hän voitti UEFA Cupin Galatasarayn riveissä vuonna 2000.


title: Gheorghe Hagi

text: Aktiiviuransa päättymisen jälkeen Hagi on toiminut valmentajana. Hänestä tuli Romanian maajoukkueen päävalmentaja 2001, mutta pesti kesti vain puoli vuotta Romanian jäätyä rannalle vuoden 2002 MM-kisoista. Seuraava työpaikka oli Turkin liigan Bursaspor, mutta Hagi jätti joukkueen huonon kauden alun jälkeen.


title: Gheorghe Hagi

text: Hagi piti puolitoista vuotta taukoa jalkapalloilun maailmasta ja toimi Mustanmeren rannikolla sijaitsevan hotellin johtajana. Tämän jälkeen hän palasi Galatasarayn leipiin, tällä kertaa johtotehtäviin. Hagi erosi tehtävästään kauden 2004–2005 lopuksi, Galatasarayn sijoituttua liigassa kannattajien pettymykseksi vasta kolmanneksi.


title: Gheorghe Hagi

text: Vuonna 2006 Hagi valmensi romanialaista FCU Politehnica Timișoaraa, mutta sai potkut vain kuuden kuukauden jälkeen kehnojen tulosten vuoksi.


title: Gheorghe Hagi

text: Vuonna 2007 Hagi toimi Steaua Bukarestin päävalmentajana, mutta sai potkut syksyllä huonosti alkaneen Mestarien liigan vuoksi.


title: Gheorghe Hagi

text: Lokakuussa 2010 Hagi palasi valmennustehtäviin Galatasarayn päävalmentajana. Menestystä ei kuitenkaan tullut toivotulla tavalla ja Hagi sai potkut maaliskuussa 2011 Galatasarayn ollessa Turkin liigassa vasta sijalla 11.


title: Fleetwood Mac

text: Fleetwood Mac on brittiläis-amerikkalainen vuonna 1967 perustettu pop/rock -yhtye. Yhtye aloitti 1960-luvulla blues-yhtyeenä, mutta siirtyi 1970-luvulla kokoonpanomuutosten myötä melodiseen rockiin. Yhtyeen levyjä on myyty yli 100 miljoonaa kappaletta, ja sen myydyin levy "Rumours" (1977) oli pitkään yksi maailman kymmenestä myydyimmästä levystä kautta aikain. Nykyisen kokoonpanon muodostavat perustajajäsenet Mick Fleetwood ja John McVie, Christine McVie sekä vuonna 1975 yhtyeeseen liittyneet Lindsey Buckingham ja Stevie Nicks.


title: Fleetwood Mac

text: Fleetwood Macin perusti vuonna 1967 John Mayall & the Bluesbreakers -yhtyeestä eronnut kitaristi Peter Green. Hän pyysi Bluesbreakersista ennen häntä lähteneen Mick Fleetwoodin yhtyeeseen rumpaliksi, ja basistiksi he pyysivät Bluesbreakersissa vielä soittavaa John McVietä. Kolmikko oli äänittänyt Bluesbreakersissa ollessaan instrumentaalin nimeltä "Fleetwood Mac", jonka mukaan uuden yhtyeen nimeksi annettiin 'Peter Green's Fleetwood Mac', joka muutama kuukausi myöhemmin lyhennettiin muotoon 'Fleetwood Mac'. McVie ei kuitenkaan ollut heti valmis jättämään Bluesbreakersia, joka tarjosi hänelle säännölliset tulot, joten aluksi Fleetwood Macin bassoa soitti Bob Brunning. Yhtyeeseen otettiin lisäksi kitaristi Jeremy Spencer.


title: Fleetwood Mac

text: Fleetwood Macin ensimmäinen konsertti oli Windsor Jazz and Blues Festivalilla 13. elokuuta 1967 suuren yleisön edessä. Yhtye julkaisi ensimmäisen singlensä marraskuussa 1967. John McVie liittyi yhtyeeseen Brunningin tilalle joulukuussa 1967. Ennen toista levyä yhtyeeseen liittyi myös kitaristi Danny Kirwan.


title: Fleetwood Mac

text: Alkuvuosinaan Fleetwood Mac esitti blues-klassikoita ja Greenin kirjoittamia blueskappaleita. Yhtye nousi nopeasti suosituksi Britanniassa ja sen debyyttialbumi "Fleetwood Mac" (1968) pysyi brittilistojen kärjen tuntumassa 13 viikon ajan. Yhtyeen tunnetuimpiin hitteihin 1960-luvun lopulta kuuluvat "Black Magic Woman" ja instrumentaalikappale "Albatross", joka nousi listaykköseksi.


title: Fleetwood Mac

text: Vuonna 1970 Peter Green lähti yhtyeestä, ja siihen liittyi kosketinsoittaja Christine Perfect, minkä myötä yhtyeen tyyli siirtyi kohti melodista rockia. Perfect oli esiintynyt Fleetwood Macin levyllä aikaisemminkin, mutta sopimuksellisista syistä nimettömänä. Perfect oli mennyt naimisiin John McVien kanssa ja otti pian miehensä sukunimen.


title: Fleetwood Mac

text: Greenin lähdön jälkeen Fleetwood Mac koki uusia kokoonpanomuutoksia: Jeremy Spencer lähti vuonna 1971 ja hänen tilalleen lauluntekijäksi tuli kitaristi Bob Welch. Pian Kirwan erotettiin henkilökohtaisten ongelmiensa vuoksi, ja yhtyeeseen liittyivät lyhyeksi aikaa Bob Weston (kitara) ja Dave Walker (laulu). Lähdettyään pian yhtyeestä tämä kaksikko antoi uudelle yhtyeelleen myös nimen "Fleetwood Mac", minkä seurauksena oikea Fleetwood Mac joutui oikeusriidoiltaan pitämään keikkataukoa vuonna 1974.


title: Fleetwood Mac

text: Fleetwood Macilla ei ollut ulkopuolista manageria vuosina 1974–1980. Mick Fleetwood ja John McVie toimivat sinä aikana yhtyeen managereina Seedy Management -manageriyhtiönsä kautta. Yhtye muutti Kaliforniaan vuonna 1974, ja Bob Welch jätti sen vuonna 1975. Etsiessään uutta tuottajaa Mick Fleetwood kuuli kalifornialaisen duon Buckingham-Nicks levyn ja tarjosi kitaristi Lindsey Buckinghamille paikkaa Fleetwood Macissa. Buckingham sai Fleetwoodin ottamaan yhtyeeseen myös Stevie Nicksin, joka oli duon toinen osapuoli ja Buckinghamin silloinen tyttöystävä.